title: Annina Antinranta

text: Ennen Tuvalua Antinranta lauloi Myyt-yhtyeessä ja parhaillaan hän työstää sooloprojektiaan Passing Human Parade.


title: Annina Antinranta

text: Antinrantaa on haastateltu kirjassa "Kirosäkeet – 20 uuden suomirockin sanoittajaa".


title: FS Tigre (1924)

text: Tigre oli Ranskan laivaston vuonna 1924 vesillelaskema Chacal-luokan hävittäjä. Alus palveli Ranskan laivastossa toisessa maailmansodassa Toulonissa 27. marraskuuta 1942 tehtyyn upottautumiseen saakka. Alus nostettiin ja liitettiin Regia Marinaan "RN FR23:ksi" nimettynä.


title: FS Tigre (1924)

text: Aluksen hankinta vahvistettiin 18. kesäkuuta 1922 annetulla lailla. Alus tilattiin 7. helmikuuta 1923 Atelier et Chantiers de Bretagnelta Nantes'sta, missä köli laskettiin 15. syyskuuta. Alus laskettiin vesille 2. elokuuta 1924 ja aloitti koeajot kesäkuussa 1925. Alus saavutti 3. lokakuuta kahdeksan tunnin keskiarvona 35,93 solmun nopeuden uppouman ollessa 2 380 tonnia. Alus kykeni yhdeksän tunnin keskiarvona 36,7 solmun nopeuteen. Koeajot saatiin päätökseen joulukuussa ja alus otettiin palvelukseen 1. helmikuuta 1926.


title: FS Tigre (1924)

text: Toisen maailmansodan alussa alus torjui Välimerellä Italian aiheuttamaa uhkaa, ja sen kotisatamana oli Toulon. Aluksen miehistö yritti upottaa aluksensa 27. marraskuuta 1942 Toulonissa, mutta se jäi lähes vaurioitta. Alus otettiin Regia Marinan palvelukseen joukkojenkuljetusaluksena.


title: FS Tigre (1924)

text: Alus palautui 28. lokakuuta 1943 Ranskan laivastolle Italian antauduttua, ja se siirrettiin huollettavaksi Casablancaan. Alus palasi palvelukseen maaliskuussa 1944, jonka jälkeen se suojasi Korsikalle matkanneita saattueita. Alus vaurioitui pahoin ilmahyökkäyksessä, minkä jälkeen se sijoitettiin joukkojenkuljetusalukseksi. Akselin aiheuttama tärinä aiheutti aluksen siirron telakalle, josta palvelukseen palattuaan se osallistui vielä Ranskan Rivieran sotatoimiin ennen Euroopan sotatoimien päättymistä.


title: FS Tigre (1924)

text: "Tigre" palveli sodan jälkeen Välimerellä koululaivana, kunnes se sijoitettiin poistolistalle marraskuussa 1954.


title: Takojan seisake

text:
Takojan seisake () on entinen rautatieliikennepaikka Tuusulan kunnan ja Hyvinkään kaupungin rajalla Takojan asuinalueella noin kaksi kilometriä pohjoiseen Jokelan asemalta. Seisake avattiin vuonna 1948 taajama-asutuksen levittyä pohjoiseen pitkin radanvartta Jokelan asemanseudulta.
Matkustajamäärät olivat laskeneet vähäisiksi 1990-luvulle tultaessa, keskimäärin Takojalta nousi junaan tai jäi junasta 0-2 matkustajaa per juna. Lisäksi H-junan runsas pysähdysten määrä ja siitä aiheutunut hitaus hankaloitti liikenteenhoitoa.. Asukkaiden vastustuksesta huolimatta seisake lakkautettiin Monnin ja Palopuron kanssa samana päivänä elokuussa 1996.


title: Zhang Guohua

text: Zhang Guohua (, pinyin: Zhāng Guóhuá, Wade–Giles: Chang Kuo-hua; lokakuu 1914 – 21. helmikuuta 1972) oli kiinalainen kenraali ja poliitikko. Hän liittyi kommunisteihin 1931. Chang johti Tiibetin valtausta vuonna 1950. Hän osallistui kulttuurivallankumouksen puhdistuksiin.


title: Nokea ja kultaa

text: Nokea ja kultaa on Edvin Laineen ohjaama suomalainen näytelmäelokuva vuodelta 1945.


title: Nokea ja kultaa

text: Pelastusarmeijan luutnantti saa hoidettavakseen väkivaltaisten sijaisvanhempien luota karanneen pojan tapauksen. Pojan hoiviinsa ottanutta satamajätkää yritetään lavastaa salakuljettajaksi. Yhdessä satamajätkän kanssa neuvokas poika pyrkii saamaan asiat mieleiselleen tolalle. Luutnantti joutuu kamppailemaan omantuntonsa kanssa.


title: Nokea ja kultaa

text: Elokuva on Laineen kolmas ohjaus. Televisiossa "Nokea ja kultaa" esitettiin ensi kerran 18. maaliskuuta 1966. Elokuva on mustavalkoinen.


title: Nokea ja kultaa

text: Kasvatuskodistaan karannut pikkupoika Risto Muuranen kohtaa satamajätkä Jalmari Aaltosen eli Laiska-Jammun ja haluaa jäädä tämän luo asumaan. Riston äiti asuu Kanadassa, isästä ei ole tietoakaan. Kasvatusvanhempiensa, Esa ja Miina Laakson kanssa poika ei tule toimeen. Pelastusarmeijan luutnantti Sirkka Lehmus etsii Ristoa Miinan toimeksiannosta. Merimieskapakassa Sirkka tapaa entisen miesystävänsä, Klausin. Jammu ja Risto tulevat kapakkaan ja ajavat Klaun tiehensä; mies nimittäin haluaisi Sirkan takaisin ja käyttäytyy tätä kohtaan väkivaltaisesti. Klaus on ryhtynyt salakuljetusliigan pomoksi. Risto kertoo Sirkalle, että hän pakeni Laaksoilta, sillä kasvatti-isä oli väkivaltainen. Poika poistuu kapakasta. Jammu ja Risto jatkavat sopuisaa yhteiseloaan. Saapa Jammu säännöllisen työpaikankin.


title: Nokea ja kultaa

text: Tullimiehet ja poliisi kiinnittävät huomiota satamassa tapahtuvaan salakuljetukseen. Työnjohtaja Eemeli Virta on mukana salakuljetuksessa. Virkavallan suurennuslasin alla on Merilokki-laiva. Pelastusarmeijan majurin mukaan Riston on palattava kotiin, vaikka huonoonkin. Sirkka tähdentää Jammulle, että Laaksoilla on juridinen oikeus Ristoon. Jammu saa Riston lopulta palaamaan kasvatuskotiinsa. Käy ilmi, että Sirkalla on ollut samankaltainen lapsuus kuin Ristolla ja hän löysi turvapaikan Pelastusarmeijasta. Kantautuu uutinen Riston äidin kuolemasta. Laaksot tuhlaavat pojan kasvatukseen testamentatut varat. Risto karkaa pian uudelleen sijaisperheestään.


title: Nokea ja kultaa

text: Risto pujahtaa lähtöä tekevään Merilokkiin, sillä hän aikoo merille. Poika kuulee, että salakuljettajat ovat lavastamassa Jammua syylliseksi rötöksiinsä. Kun Jammu yrittää noutaa Ristoa laivasta, hän joutuu tullimiesten pidättämäksi. Poliisikuulustelussa hän vannoo olevansa syytön salakuljetukseen ja lupaa avustaa poliiseja. Jammu pääsee karkaamaan poliiseilta ja löytää pian Riston, joka on paennut uimalla maihin. Sirkka ei usko Jammua ja Ristoa koskevia panetteluja. Kun hän jälleen tapaa heidät, kolmikko menee yhdessä poliisin luo oikaisemaan väärinkäsityksiä. Poliisi pääsee salakuljettajien jäljille. Pakotohinassa Klaus tuikkaa työkaluvajan tuleen yrittäessään hävittää häntä vastaan todistavan muistikirjansa. Jammu on sisällä kirjaa etsimässä ja onnistuu pääsemään ulos juuri ennen kuin vaja räjähtää. Salakuljettajat saadaan pidätettyä. Ristoa odottaa puolestaan tulevaisuus Jammun ja Sirkan kasvattilapsena.


title: Nokea ja kultaa

text: Aikalaiskriitikot pitivät "Nokea ja kultaa" -teosta taiteellisesti melko ansiokkaana. Suomen Sosialidemokraatin kriitikko arvioi sen "kiitettäväksi ja arvokkaaksi yritykseksi" vaikkei suinkaan "täydelliseksi elokuvaluomukseksi". Uuden Suomen kriitikon mukaan elokuva oli pintapuolinen ja tyylillisesti pyhäkoulukertomus, mutta hän jatkoi: " --- juttu on kuvattu siksi hyvällä maulla ja siihen liittyy siksi paljon lämmintä, inhimillistä huumoria, että kolportaasimaisuus ei pahastikaan häiritse." Laineen ohjaustyötä kehuttiin. Myös musiikki sai myönteistä huomiota. Näyttelijöistä Veli-Matti sai erityiskiitosta. Häntä pidettiin todellisena löytönä.


title: Nokea ja kultaa

text: Myöhemmin on kriitiikissä todettu elokuvan vahvimmaksi anniksi luontevat näyttelijät ja kuvaus.


title: Nokea ja kultaa

text: "Nokea ja kultaa" kuvattiin kesällä ja syksyllä 1945. Satamaa esitti Jätkäsaaren satama Helsingissä. Studiona toimi SF-studio.


title: Nokea ja kultaa

text: Veli-Matti Kaitala (1935–1978) löydettiin Riston rooliin sanomalehti-ilmoituksella, johon vastasi kaikkiaan 250 hakijaa. Hän oli mukana kuudessa elokuvassa 1940-luvun loppupuoliskolla ja vielä vuonna 1955 Laineen "Tuntematon sotilas" -filmatisoinnissa. Toinen lapsitähti oli yhdeksänvuotias Ritva Åberg (s. 16. elokuuta 1936), joka näytteli rinnakkaisnimillä Pikku Ritva ja Ritva-Leena kaikkiaan viidessä elokuvassa vuosina 1945–1949. Eeva-Kaarina Volaselle "Nokea ja kultaa" oli ensimmäinen elokuva, jossa hän näytteli, mutta hänen osuutensa leikattiin pois. Niinpä Volasen valkokangasdebyytiksi tuli elokuussa 1946 ensi-iltansa saanut "Synnin jäljet". Edvin Laineen veljelle Aarnelle sivuosa poliisina oli ensimmäinen elokuvarooli.


title: Nokea ja kultaa

text: Helsingissä "Nokea ja kultaa" ei saavuttanut yleisön suosiota, mutta muissa kaupungeissa vastaanotto oli huomattavasti parempi. Elokuva myytiin Ruotsiin ja Tanskaan.


title: Etorfiini

text: Etorfiini (Immobilon tai M99) on erittäin tehokas puolisynteettinen opioidi, joka on voimakkuudeltaan arviolta 10 000 kertaa morfiinia voimakkaampaa. Sitä valmistettiin ensi kerran 1960 oripaviinista (joka on käyttökelvoton myrkyllisyytensä ja vähäisen terapeuttisen tehonsa takia). Oripaviinia saadaan idänunikosta ("Papaver orientale") ja kaukasianunikosta ("Papaver bracteatum").


title: Etorfiini

text: Sitä käytetään vain eläinlääketieteessä suurten eläinten tainnuttamiseen. Sen vastalääkkeenä käytetään diprenorfiinia.


title: Ylistaron lukio

text: Ylistaron lukio on Seinäjoella toimiva oppilaitos. Se sijaitsee Kyrönjoen rannalla Ylistaron keskustassa. Koulu toimi vuoteen 2017 saakka kahdessa eri rakennuksessa. Vuonna 2017 valmistui remontin ensimmäinen vaihe ja lukio pääsi osittain uudistettuihin tiloihin. Lukion lisäksi samoissa tiloissa toimii Ylistaron yläkoulu/-aste. Lukio kuuluu Suomen lähilukioyhdistykseen eli on ns. pieni lukio.


title: Ylistaron lukio

text: Vuoteen 2008 saakka koulutuksen järjestäjänä toimi Ylistaron kunta. Vuoden 2009 alusta Seinäjoen kaupunki.


title: Ylistaron lukio

text: Opiskelijamäärät ovat viime vuosina vaihdelleet 55-70 välillä.


title: Ylistaron lukio

text:
Lukion rehtorit. Yhteinen rehtorin virka peruskoulun yläasteen/yläkoulun kanssa.
2018- va. Kirsi Sippola
2016-2018 Petri Tuomisto
2014-2016 vs. Ari Puumala
2011-2014 Jouko Peltonen
2004(?)-2011 Martti Tauriainen


title: Ylistaron lukio

text: Tätä aikaisemmin molemmilla kouluilla oli omat rehtorit.


title: Pavle Jurina

text: Pavle "Pavao" Jurina (2. tammikuuta 1955 Našice, Kroatian sosialistinen tasavalta, Jugoslavian sosialistinen liittotasavalta – 2. joulukuuta 2011 Bjelovar, Kroatia) oli käsipalloilija ja olympiavoittaja, joka edusti urheilu-urallaan Jugoslaviaa.


title: Pavle Jurina

text: Jurina pelasi Jugoslavian käsipallomaajoukkueessa, jonka jäsenenä hän voitti olympiakultaa Los Angelesin kesäolympialaisissa 1984. Hän teki olympiaturnauksessa viisi maalia kuudessa ottelussa. Lisäksi Jurina edusti Jugoslaviaa Moskovan kesäolympialaisissa 1980, missä hän teki 33 maalia kuudessa ottelussa. Moskovassa Jugoslavia sijoittui kuudenneksi. Seuratasolla Jurina edusti jugoslavialaista RK Partizania.


title: Pavle Jurina

text: Jurina kuoli 56-vuotiaana 2. joulukuuta 2011.


title: Manuel Gräfe

text: Manuel Gräfe (s. 23. syyskuuta 1973 Saksa) on saksalainen jalkapalloerotuomari. Hänestä tuli kansainvälinen erotuomari vuonna 2007.


title: Manuel Gräfe

text: Kotimaansa pääsarjassa Bundesliigassa Gräfe tuomitsi ensi kertaa vuonna 2004. Ensimmäisen ottelunsa Mestarien liigassa hän tuomitsi lokakuussa 2010, jossa kohtasivat kreikkalainen Panathinaikos ja venäläinen Rubin Kazan.


title: Winter Garden Atrium

text: Winter Garden Atrium on 10-kerroksinen lasiholvin sisään rakennettu paviljonki, joka on osa Brookfield Place -toimistorakennuskompleksia Lower Manhattanilla, New Yorkin kaupungissa. Rakennuksen takaosa avautuu World Financial Center Plaza -aukiolle. Paviljonkia pidetään yleisesti merkittävänä nähtävyytenä.


title: Winter Garden Atrium

text:
Winter Garden Atriumin rakennustyöt valmistuivat vuonna 1988. Paviljonki vaurioitui pahoin syyskuun 11. päivän iskuissa vuonna 2001 West Street -kadun toisella puolella sijainneiden World Trade Centerin kaksoistornien romahdettua tuhoten muun muassa lähes kaikki paviljongin ikkunapaneelit. Korjaus- ja entisöintityöt valmistuivat vuonna 2002.
Winter Garden Atriumissa on järjestetty lukuisia kulttuuritapahtumia kuten konsertteja. Vuoden 2002 uudelleenavaamisen jälkeen paviljongissa on muun muassa järjestetty baletti-, konsertti- ja sirkusesityksiä. Keväällä 2003 Paviljongissa oli esillä Lower Manhattan Development Corporationin järjestämä valokuvanäyttely World Trade Centerin uudelleenrakennustöistä. Näyttelyssä oli esillä myös Daniel Libeskindin ensimmäisiä luonnoksia uudesta One World Trade Centerista. Myöhemmin samana vuonna Winter Garden Atriumissa oli esillä uuden World Trade Centerin suunnittelukilpailun kahdeksan finalistin suunnitelmat.


title: Kepler-22b

text: Kepler-22b on eksoplaneetta, joka löydettiin Kepler-avaruusteleskoopilla 12. toukokuuta 2009. Planeetan löytämisestä ilmoitettiin julkisesti 5. joulukuuta 2011. Planeetan löytäminen oli erityisen merkittävä tapahtuma, koska se oli löytöhetkellään pienin tunnettu (säde 2,4 Maan sädettä) auringonkaltaisen tähden elinkelpoisella vyöhykkeellä sijaitseva eksoplaneetta.


title: Kepler-22b

text: Kepler-22b kiertää keltaista G-tyypin pääsarjan tähteä Kepler-22 noin 620 valovuoden päässä Maasta, Joutsenen tähdistön suunnalla. Se kiertää emotähteään 0,85 AU:n etäisyydellä, ja sen kiertoaika on noin 290 päivää. Planeetan massa vastaa noin 35 Maan massaa.


title: Kepler-22b

text: Kepler-avaruusteleskooppi löysii Kepler-22b:n havaitsemalla sen ylikulkuja emotähtensä yli. Planeetan olemassaolon varmistamiseksi ylikulkuja on havaittava ainakin kolme, joista ensimmäinen havaittiin toukokuussa 2009 ja viimeinen loppuvuodesta 2010. Sen löytämisestä tiedoitettiin 5. joulukuuta 2011. Planeetan löytänyttä NASAn työryhmää johti William Borucki.


title: Kepler-22b

text: Muita planeettoja kiertämästä samaa tähteä ei ole löydetty.


title: Kepler-22b

text: On arvioitu, että planeetalla saattaisi olla elämälle suotuisat olosuhteet. Kovin tarkkaa tietoa tästä ei kuitenkaan ole, sillä ei ole esimerkiksi varmaa, onko planeetta kivinen vai kaasujättiläinen. Planeetan maankaltaisuusindeksiksi ("Earth Similarity Index") on laskettu 0,75, mikä tekee siitä yhden Maata eniten ominaisuuksiltaan muistuttavista eksoplaneetoista.


title: Kepler-22b

text: Mikäli planeetalla ei ole kaasukehää, sen pintalämpötila lienee noin 250 K (–23 °C). Muussa tapauksessa lämpötila voi olla useita kymmeniä asteita korkeampi.


title: Uinnin lyhyen radan Euroopan-mestaruuskilpailut 2011

text: Uinnin lyhyen radan Euroopan-mestaruuskilpailut järjestettiin vuonna 2011 15. kertaa. Kilpailut pidettiin Puolan Szczecinissä 8.–11. joulukuuta. Kilpailujen järjestäjänä toimi Euroopan uimaliitto LEN.


text: Kilpailuissa kilpailtiin yksittäisellä matkalla alkuerissä, välierissä ja loppukilpailussa poikkeuksena naisten 800 metrin ja miesten 1 500 metrin vapaauinnit, joissa uitiin pelkät erät.


text:
Tulokset:
      Isäntämaa
Suomen Uimaliitto valitsi Szczeciniin kaksi mies- ja kahdeksan naisuimaria, joista Noora Laukkanen ei osallistunut kilpailuihin sairastelun vuoksi. Suomen kilpailleet yhdeksän uimaria olivat:


text: Miehet


text: Naiset


text: Suomen uimareiden paras sijoitus Szczecinissä oli Hanna-Maria Seppälän kuudes sija 100 metrin sekauinnissa. Tanja Kylliäinen ui 400 metrin sekauinnissa kilpailujen ainoan uuden Suomen ennätyksen.


title: Miljoona ruusua

text: Miljoona ruusua on suomenkielinen versio latvialaisesta iskelmästä "Dāvāja Māriņa". Suomennoksen (vain kertosäkeen yksi rivi on suomennos – muu on Teleniuksen omaa ideointia) kappaleeseen teki venäjänkielisestä versiosta Vera Telenius, joka myös levytti sen ensimmäisenä suomeksi vuonna 1984. Suomessa kappaleesta ovat levyttäneet cover-version Katri Helena ja Carita Koverinen. Kappale on sittemmin levytetty myös Jarkko Honkanen & Taiga feat. Talonpoika Lalli -ryhmän toimesta rap-maustein vuonna 2016.


title: Miljoona ruusua

text: Kappaleen on säveltänyt Raimonds Pauls, ja sen latviankieliset sanat on tehnyt Leons Briedis. Latviassa sen ovat levyttäneet Aija Kukule ja Līga Kreicberga vuonna 1981.


title: Miljoona ruusua

text: Laulua on esitetty monilla kielillä: venäjänkielisen version teki Alla Pugatšova 1982. Venäjänkieliset sanat on tehnyt Andrei Voznesenski. Laulun nimi on venäjäksi "Миллион алых роз" ("Million alyh roz"). Laulun venäjänkielisessä versio kertoo Niko Pirosmanin kohtaamisesta ranskalaisen näyttelijättären kanssa.


title: Matt Battaglia

text: Matteo Martin ”Matt” Battaglia (s. 25. syyskuuta 1965 Tallahassee, Florida) on yhdysvaltalainen näyttelijä ja entinen amerikkalaisen jalkapallon pelaaja.


title: Matt Battaglia

text: Battaglia syntyi neljän lapsen perheeseen Tallahasseen kaupungissa Yhdysvalloissa, mutta on syntyperältään puoliksi italialainen ja puoliksi saksalais-hollantilainen.


title: Matt Battaglia

text: Battaglian ollessa kolmevuotias, perhe muutti Georgian osavaltioon ja hän kasvoi kahdessa pikkukaupungissa nimeltä Tucker ja Lithonia. Nykyään hänen perheensä asuu Roswellin kaupungissa. Lukioaikana Battaglia harrasti runsaasti urheilua, ja toimi koulunsa kapteenina sekä paini- että jalkapallojoukkueissa. Painissa hän tuli toiseksi AAU'n kaakkoisissa osavaltiomestaruuksissa, mikä oikeutti hänet kilpailemaan AAU'n kansallisissa kisoissa. Jalkapallostipendi taas johti hänet Louisvillen yliopistoon, jossa hän menestyi erinomaisesti lajin parissa pelaten tukimiehen paikkaa. Joukkue ja valmentaja äänestivät hänelle myös Most Valuable Player -palkinnon, joka edesauttoi hänen myöhempää uraansa.


title: Matt Battaglia

text: Battaglia kohosi NFL:ään, ja pelasi joukkueille Cleveland Browns ja Philadelphia Eagles. Kahden vuoden kuluttua hänen uransa kuitenkin keskeytyi yllättäen, kun hänen niskastaan löydettiin katkennut luu. Hän palasi kouluun ja valmistui kaupalliseen tutkintoon, erikoistuen talouteen. Elokuussa 2006 hänet nimettiin Louisvillen yliopiston kaikkien aikojen opiskelijoiden joukkoon, johon kuuluvat monet tunnetut jalkapallotähdet.


title: Matt Battaglia

text: Battaglia on luonut menestyksekkään televisiouran näyttelijänä ja tuottajana, ja onkin osallistunut yhteensä yli seitsemäänkymmeneen produktioon.


title: Matt Battaglia

text: Battaglia toimi osatuottajana elokuvalle "Brothers", jota tähdittivät Tobey Maguire, Natalie Portman ja Jake Gyllenhaal. Lisäksi hän työskenteli tuottajana kauhuelokuvalle "Kill Theory".


title: Matt Battaglia

text: Battaglialla on oma yhtiö nimeltä Matt Battaglia Productions, joka tuottaa elokuvia ja televisio-ohjelmia.


title: Matt Battaglia

text: Valkokankaalla Battaglia on nähty muun muassa elokuvissa "Thor", "Kuoleman selli" ja elokuvasarjan "Täydellinen sotilas" toisessa ja kolmannessa osassa, joissa hän korvasi pääosan näyttelijän Jean-Claude Van Dammen. Lisäksi hän on näytellyt elokuvissa "Kiss of a Stranger", "Vallan otteessa" ja "Raven".


title: Matt Battaglia

text: Televisionäyttelijänä Battaglia tunnetaan pääosin roolistaan jalkapalloilija Drew Boydina sarjassa "Älä kerro äidille". Sarjaa tehtäessä Battaglian seksuaalinen suuntautuminen herätti yleisössä kysymyksiä, sillä hänen näyttelemänsä hahmo oli homo. Se, että hän oli amerikkalaisen jalkapallon pelaaja siinä missä hahmonsakin, sai ilmeisesti ihmiset olettamaan, että hän olisi hahmonsa lailla myös homoseksuaali. Jopa Battaglian oma vaimo oli asiasta mustasukkainen, sillä roolityötä pidettiin melko vakuuttavana. Näyttelijä itse sanoi seuraavaa:


title: Matt Battaglia

text: ""En todellakaan ole homoseksuaali. Luin tästä upeasta hahmosta, joka kamppaili oman identiteettinsä ja yhteiskunnan odotusten kanssa. Boydissa oli enemmän kuin yhdessäkään aikaisemmassa hahmossani. Niin vaativat roolit eivät ole jotakin, jota näyttelijöille tarjotaan joka päivä.""


title: Matt Battaglia

text: Huomattavia vierailurooleja Battaglia on tehnyt muun muassa sarjoissa "Frendit", "24" ja "Big Love". Ensimmäisessä hän näytteli jaksossa, jossa Phoebe tapaili kahta miestä samanaikaisesti. Battaglia oli näistä toinen ja toista esitti Robert Gant, joka Battaglian tavoin tuli myöhemmin tunnetuksi sarjan Älä kerro äidille sivupäähenkilönä.


title: Matt Battaglia

text: Lisäksi Battaglia on nähty ohimennen sarjoissa "Shark", "", "Bones", "Siskoni on noita" ja "".


title: Matt Battaglia

text: Vuonna 2006 Battaglia nai Tina Frazierin Greenvillessä, Etelä-Carolinassa. Heillä on kaksi lasta, poika Blaize Christian (s. 11. toukokuuta 2008) ja tytär Paxton Rose (s. 17. lokakuuta 2009).


title: Medikalisaatio: Aikamme sairaus

text: Medikalisaatio: Aikamme sairaus on vuonna 1999 ilmestynyt Raimo Tuomaisen, Markku Myllykankaan, Jyrki Elon ja Olli-Pekka Ryynäsen kirja medikalisaatiosta. Teoksen on kustantanut Vastapaino.


title: Hal Sparks

text: Hal Harry Magee Sparks III (s. 25. syyskuuta 1969, Cincinnati, Ohio) on yhdysvaltalainen näyttelijä, koomikko, muusikko ja mediapersoona. Hänet tunnetaan musiikkikanavan VH1 aktiivisena kasvona, "E! Talk Soupin" juontajana ja Michael Novotnyna sarjassa "Älä kerro äidille".


title: Hal Sparks

text: Sparks syntyi Ohiossa, mutta kasvoi Kentuckyn osavaltiossa pienessä kylässä nimeltä Peaks Mill, jossa hän perheineen eli suhteellisen köyhissä oloissa. 7-vuotiaana hän aloitti partion ja 8-vuotiaana karaten. Hän täytti lapsuutensa radio-ohjelmilla, videopeleillä ja sarjakuvilla, sillä lähin televisio oli yli puolentoista kilometrin päässä. Myöhemmin Sparks on viitannut lapsuutensa sanoen, ettei köyhyyden ja kouluttamattomuuden osallisuutta hyvän huumorintajun syntyyn saa koskaan aliarvioida.


title: Hal Sparks

text: 14-vuotiaana Sparks muutti isänsä luokse Chicagon alueelle Illinoisin osavaltioon, ja kirjautui Winnetkan kaupungissa sijaitsevaan New Trier High Schooliin. Siellä hän päätyi teatteriosastolle, ja onnistui rohkaisevan opettajansa avulla kehittämään luontaisia näyttelijän ja viihdyttäjän kykyjään. 15-vuotiaana hän ryhtyi isänsä vastusteluista huolimatta tekemään stand up -komiikkaa, ja Chicago Sun-Times äänesti hänet kaupungin hauskimmaksi teini-ikäiseksi. Titteli avasi hänelle useita ovia viihdebisnekseen.


title: Hal Sparks

text: Teini-ikäisenä Sparks kuului myös Second City -nimiseen komediaryhmään.


title: Hal Sparks

text: Vielä lukiossa oleva 18-vuotias Sparks pääsi isännöimään lauantai-iltojen lastenvisailua nimeltä Treasure Mall. Valmistuttuaan Sparks muutti Los Angelesiin tarkoituksenaan luoda kunnollinen viihdeura. Maksettuaan kymmenen vuotta lainojaan, hän teki läpimurtonsa päästessään juontamaan ohjelmaa "Talk Soup" vuonna 1999.


title: Hal Sparks

text: Vuonna 2008 Sparks tuotti itse ensimmäisen oman stand up -DVD:nsä nimeltä "Escape from Halcatraz".


title: Hal Sparks

text: Poliittisesti hyvin perehtynyt ja aktiivinen Sparks on säännöllinen vieras sellaisissa ohjelmissa kuin "Your $$$$$", "The Joy Behar Show" ja "The View" silloin, kun ei isännöi omaa viikoittaista radio-ohjelmaansa. Vuosina 2009 ja 2010 hän osallistui risteilylle Progressive Voices Cruise. Vuonna 2011 Sparks teki lisäksi komediakiertuetta nimeltä "Sexy Liberal Comedy" Stephanie Millerin ja John Fugelsangin kanssa.


title: Hal Sparks

text: Sparks työskentelee säännöllisenä vierailijana ja juontajana kansallisessa "Stephanie Miller Radio Show'ssa". Sparksin ohjelma on nimeltään "Hump Days With Hal", ja se on keskiviikkoaamuisin esitettävä kolmen tunnin mittainen kommentti -ja huumoriohjelma.


title: Hal Sparks

text: Kesäkuussa 2010 Sparks aloitti oman radio-ohjelmansa "Chicago's Progressive Talkissa", jossa hän isännöi ohjelmaa nimeltä "The Hal Sparks Radio Show (megaworldwide)".


title: Hal Sparks

text: Sparks teki ensiesiintymisensä televisioelokuvassa "Frog" vuonna 1987. Tämän jälkeen hän on tehnyt useita erilaisia televisiorooleja.Isännöidessään ohjelmaa "Treasure Mall" vuonna 1988, Sparks oli Yhdysvaltain nuorin visailupersoona. Sparks osallistui myös ohjelmaan "Extreme Dodgeball" Chicago Hitmenin kapteenina, ja antoi äänensä Mr. Q nimiselle tietokonehahmolle ohjelmassa "20Q".Sparks oli yksi viidestä julkkiksesta, jotka esiintyivät ohjelman "Celebrity Paranormal Project" ensimmäisessä jaksossa. Lisäksi hän on toiminut kommentaattorina yli neljässätoista VH1 -kanavan ohjelmassa,Sparks oli yksi viidestä päähenkilöstä homojen elämästä kertovassa läpimurtosarjassa "Älä kerro äidille". Viisi tuotantokautta kestänyttä sarjaa ennustettiin alkujaan katastrofiksi, mutta ohjelma menestyi hyvin ennennäkemättömän materiaalinsa kanssa. Sparks esiintyi jokaisessa sarjan 83 jaksossa roolissaan Michael Novotnyna, ja tämä on tähän asti hänen näyttävin roolityönsä. Lisäksi sarja poiki hänelle sekä positiivista että negatiivista mediajulkisuutta siksi, että hän näytteli homoa vaikka oli itse hetero. Hän on sanonut, ettei koskaan kokenut homon näyttelemistä ongelmaiseksi, vaan uskoi sen päinvastoin hyväksi tavaksi rohkaista ennakkoluuloisia ihmisiä kommunikoimaan homoyhteisön kanssa jotta he pääsisivät itse peloistaan. Sarjan teon ikäväksi puoleksi hän on maininnut hänelle ja muille näyttelijöille lähetetyt lukuisat tappouhkaukset.


title: Hal Sparks

text: Vuonna 2007 Sparks aloitti ääninäyttelyn lastenohjelmassa "Tak & The Power of Juju", jota tehtiin 12 jakson verran.


title: Hal Sparks

text: Vuonna 2009 Sparks teki ensimmäisen Showtimen komediaspektaakkelinsa "Charmageddonin" Santa Anassa, Kaliforniassa. Esitys julkaistiin DVD:llä vuonna 2010.


title: Hal Sparks

text: Vuonna 2011 Sparks esitti Donald Davenportia uuden Disney -sarjan "Lab Rats 2012" pilottijaksossa. Sarja nähdään vuonna 2012.Sparks on tehnyt vierailurooleja useissa televisiosarjoissa aina vuodesta 1994, jolloin hän esitti pitkätukkaista skeittaria ohjelmassa "Louis & Clark: The New Adventures Of Superman". Vuonna 1995 hänet nähtiin sarjassa "Tohtori tuli kaupunkiin". Vuosina 2000-2006 hän esiintyi sarjoissa "Martial Law", "Frasier", "One On One", "CSI" ja "Las Vegas".


title: Hal Sparks

text: Lisäksi Sparks on näytellyt animaatiosarjassa "Robot Chicken". Hän on myös esiintynyt omana itsenään Fall Out Boyn musiikkivideolla "Beat It".Vuonna 2006 Sparks osallistui ohjelmaan "Celebrity Duets" hyväntekeväisyyskohteenaan järjestö nimeltä Habitat for Humanity. Hän esiintyi sellaisten muusikoiden kuin Smokey Robinson, Gladys Kinght, Wynonna Judd, Dennis DeYoung, Dee Snider ja Sebastian Bach kanssa. Hän pääsi finaaliin Lucy Lawlessin ja Alfonso Ribeiron kanssa sijoittuen lopulta kolmanneksi.


title: Hal Sparks

text: Vuonna 2007 Sparks juonsi ohjelmaa "Survival of the Richest", jossa nuoret varakkaat aikuiset työskentelivät nuorten velkaantuneiden aikuisten kanssa selvitääkseen yhdessä haasteista ja tehdäkseen tiimityötä. Samana vuonna Sparks tuomaroi Roseannen kanssa ohjelman "Nick At Night" maailman hauskimman äidin etsintää.


title: Hal Sparks

text: Vuonna 2008 Sparks kilpaili VH1'n ohjelmassa "Celebracadabra", jossa julkkikset esittivät toisilleen valmentajiltaan oppimiaan taikatemppuja. Sparks sijoittui kilpailussa toiseksi.Sparksin ensimmäinen suuri elokuva oli suosittu komedia "Dude, Where's My Car?", joka saavutti kulttimaineen huonoista arvosteluista huolimatta. Hän näytteli elokuvassa Zoltania.


title: Hal Sparks

text: Sparks on esiintynyt myös ohimennen muun muassa elokuvissa "Dickie Roberts: Entinen lapsitähti" ja Spider-Man 2. Jälkimmäisessä hän esittää omana itsenään miestä, joka astuu Spider-Manin kanssa samaan hissiin käyden tämän kanssa lyhyen mutta hauskan dialogin. Hän esiintyi myös komediaelokuvan "Extract" avauskohtauksessa, jossa hän oli toinen musiikkikaupan myyjistä Mila Kuniksen näyttelemän päähenkilön hankkiessa kitaraa.


title: Hal Sparks

text: Vuonna 2004 Sparks näytteli Deputy Dalea elokuvassa "Lightning Bug", jonka ohjasi ja käsikirjoitti Robert Hall.Näyttelyuran ohella Sparks on laulaja ja pääkitaristi rockyhtyeessä ZERO 1. Alun perin yhtyeeseen kuuluivat Sparks, basisti Robert Hall ja rumpali Miles Loretta, joka on myös Sparksin serkku. Yhtyeen debyyttialbumi julkaistiin joulukuussa 2006.


title: Hal Sparks

text: Nykyään yhtyeeseen kuuluvat laulajakitaristi Sparks, kitaristi Brian Crow, basisti Bumper Renga ja rumpali Lance Tamanaha. He työstävät parhaillaan albumia nimeltä "The Sacred Nothing". Yhtye on tehnyt myös musiikkivideon kappaleelle "American Psycho".


title: Hal Sparks

text: Sparks liittyy usein myös losangelesilaisen Steel Panther -coveryhtyeen riveihin yhtyeen keikkaillessa.


title: Hal Sparks

text: Sparks on hyväntekeväisyysaktivisti monille eri kohteille. Hän levittää muun muassa tietoutta syövästä ja AIDSista ja puolustaa aktiivisesti eläinten oikeuksia. Hän kannattaa myös avoimesti marijuanan laillistamista ja homojen oikeuksia.


title: Hal Sparks

text: Vuonna 2010 Sparks sai mediahuomiota käyttäessään ensiaputaitojaan elvyttääkseen Los Angelesin lentokentällä vanhemman tajuttoman miehen. Häntä avusti Katrina Onyett, toinen matkustaja, joka sattui olemaan lähellä miehen pyörtyessä.


title: Hal Sparks

text: Sparks on streittari eikä ole koskaan elämässään juonut, tupakoinut tai kokeillut huumeita. Hän harjoittaa myös pescovegetarismia ja omaa useita mustia vöitä taistelulajien parissa. Parhaillaan hän opiskelee kungfuta. Hän on myös maininnut, ettei usko menevänsä koskaan naimisiin.


title: Hal Sparks

text: Sparks asuu Los Angelesissa, ja hänellä on poika nimeltä Camden Harrison Sparks (s. 2011). Hän kasvattaa lasta yhdessä tämän äidin Shelley Altersin kanssa.


title: Charles Fox (säveltäjä)

text: Charles Fox (s. 30. lokakuuta 1940 New York) on yhdysvaltalainen säveltäjä, joka tunnetaan elokuva- ja tv-musiikistaan sekä yhteistyöstään sanoittaja Norman Gimbelin kanssa monissa menestyskappaleissa kuten ”Killing Me Softly With His Song”.


title: Charles Fox (säveltäjä)

text: New Yorkin Bronxissa syntynyt Fox aloitti pianonsoiton opiskelemisen seitsemänvuotiaana. Hän opiskeli New Yorkissa musiikkiin ja taiteisiin painottuvassa high schoolissa ja matkusti 18-vuotiaana Ranskaan opiskelemaan Fontainebleaun amerikkalaisessa konservatoriossa. Häntä opetti muun muassa ranskalainen säveltäjä ja kapellimestari Nadia Boulanger. Hän palasi Yhdysvaltoihin vuonna 1961. Uransa alussa hän soitti pianoa latinomusiikkiyhtyeissä ja toimi säveltäjänä ja sovittajana "The Tonight Show’n" orkesterille.


title: Charles Fox (säveltäjä)

text: Foxin parhaiten tunnetut sävellykset sanoitti Norman Gimbel. Jim Croce lauloi heidän kappaleensa ”I Got a Name” vuoden 1973 elokuvassa "Kilparatojen sankari" ("The Last American Hero"). Samana vuonna Roberta Flackin levytys Foxin ja Gimbelin laulusta ”Killing Me Softly” voitti kolme Grammy-palkintoa. Fox on säveltänyt tunnusmusiikin muun muassa TV-sarjoihin "Onnen päivät", "Lemmenlaiva", "Laverne & Shirley" ja "Love, American Style". Hän on säveltänyt myös orkesterimusiikkia ja balettia.


title: Charles Fox (säveltäjä)

text: Fox on voittanut urallaan kaksi Emmy-palkintoa ja yhden Grammyn sekä ollut kahdesti ehdokkaana Oscar-palkinnon saajaksi. Musiikin tekijänoikeusjärjestö Broadcast Music Incorporated myönsi hänelle vuonna 1984 Richard Kirk -palkinnon elämäntyöstä musiikin parissa. Vuonna 2004 Fox valittiin Songwriters Hall of Fameen.


title: Charles Fox (säveltäjä)

text: Luettelo elokuvista, joihin Fox on säveltänyt musiikkia.


title: Aaron Broten

text: Aaron Broten (s. 14. marraskuuta 1960 Roseau, Minnesota) on yhdysvaltalainen entinen ammattilaisjääkiekkoilija.


title: Aaron Broten

text: Broten sai , kun Colorado Rockies varasi hänet numerolla 106 kuudennella kierroksella, ja pelasi ensimmäiset NHL-ottelunsa keväällä 1981, kauden 1980–1981 lopulla. Hän pelasi ennen ammattilaisuraansa Minnesotan yliopiston jääkiekkojoukkueessa Golden Gophersissa yliopistosarja WCHA:ssa, jossa oli kaudella 1980–1981 eniten maaleja, syöttöpisteitä ja tehopisteitä tehnyt pelaaja. Hän oli johdattamassa joukkuettaan vuonna 1981 WCHA:n mestaruuteen ja NCAA:n mestaruusotteluun. Hänet nimettiin WCHA:n ensimmäiseen tähdistökentälliseen (WCHA First All-Star Team) sekä NCAA:n mestaruusturnauksen tähdistökentälliseen (NCAA Championship All-Tournament Team).


title: Aaron Broten

text: Colorado Rockiesista tuli ennen kautta 1982–1983 New Jersey Devils, jota Broten edusti vuoteen 1990 asti, pitempään kuin mitään muuta seuraa. Hän teki NHL-uransa ennätyspisteet kaudella 1987–1988, 83 tehopistettä, 26 maalia ja 57 syöttöpistettä, 80:ssä runkosarjaottelussa, ja oli Devilsin toiseksi eniten pisteitä tehnyt pelaaja Kirk Mullerin jälkeen. Hän oli kahdella aiemmalla kaudella joukkueen eniten pisteitä tehnyt pelaaja, kausina 1982–1983 (55 tehopistettä, 16 maalia ja 39 syöttöpistettä) ja 1986–1987 (79 tehopistettä, 26 maalia ja 53 syöttöpistettä).


title: Aaron Broten

text: Broten siirtyi tammikuussa 1990, kesken kauden 1989–1990, Minnesota North Starsiin pelaajakaupassa, jossa Devils sai hyökkääjä Bob Brooken. Lokakuussa 1990 hän siirtyi waiver draftin kautta Quebec Nordiquesiin ja saman vuoden marraskuussa Toronto Maple Leafsiin pelaajakaupassa, jossa Maple Leafsiin siirtyivät hänen lisäkseen hyökkääjä Lucien DeBlois ja puolustaja Michel Petit, ja jossa Nordiques sai hyökkääjä Scott Pearsonin ja Maple Leafsin toisen kierroksen varausvuorot varaustilaisuuksissa ja . Kausi jäi häneltä kesken, 47:n ottelun mittaiseksi, tammikuussa 1991 sattuneen olkapäävamman jälkeen. Broten päätti pelaajauransa kauteen 1991–1992, jolla pelasi Winnipeg Jetsissä, johon siirtyi vapaana pelaajana tammikuussa 1992.


title: Aaron Broten

text: Keskushyökkääjänä ja vasempana laitahyökkääjänä pelannut Broten pelasi vuodesta 1981 vuoteen 1992 kestäneellä NHL-urallaan yhteensä 748 runkosarjaottelua ja teki 515 tehopistettä, 186 maalia ja 329 syöttöpistettä. Pudotuspeleissä hän pelasi yhteensä 34 ottelua ja teki 25 tehopistettä, seitsemän maalia ja 18 syöttöpistettä. Hän pelasi pudotuspeleissä kolmena vuonna, New Jersey Devilsissä vuonna 1988, Minnesota North Starsissa vuonna 1990 ja Winnipeg Jetsissä vuonna 1992. Paitsi NHL:ssä, hän pelasi ammattilaisurallaan myös Central Hockey Leaguen Fort Worth Texansissa ja Wichita Windissä sekä American Hockey Leaguen Moncton Hawksissa.


title: Aaron Broten

text: Broten edusti Yhdysvaltain jääkiekkomaajoukkuetta useissa arvoturnauksissa, maailmanmestaruuskilpailuissa vuosina 1981, 1982, 1985, 1986 ja 1987 sekä Kanada-cupissa vuosina 1984 ja 1987. Hän palasi maajoukkueeseen vielä kolmen ottelun ajaksi Yhdysvaltain pelatessa maailmanmestaruuskilpailujen 1999 karsinnoissa. Hän pelasi urallaan myös kerran nuorten maailmanmestaruuskilpailuissa, vuonna 1979.


title: Aaron Broten

text: Broten nimettiin vuonna 2007 United States Hockey Hall of Famen jäseneksi samaan aikaan Bobby Carpenterin, John MacInnesin ja John Vanbiesbrouckin kanssa.


title: Aaron Broten

text: Broten muutti pelaajauransa päättymisen jälkeen perheensä kanssa takaisin synnyinseudulleen Minnesotaan ja on työskennellyt sijoitusalalla. Aaron on niin ikään NHL:ssä pelanneiden Neal ja Paul Brotenin veli.


title: Suomalainen fantasiakirjallisuus

text: Suomalainen fantasiakirjallisuus on ollut osa Suomen kirjallisuutta alusta alkaen. Suomalainen kirjallisuus syntyi 1800-luvulla, joka oli kirjallisuudessa vahvasti realismin aikakautta. Kuitenkin esimerkiksi Aleksis Kiven "Seitsemän veljestä" (1870) sisältää fantasiatarinoita. Kalevalan tarusto on innoittanut useita fantasiakirjailijoita, kuten brittiläistä J. R. R. Tolkienia. Kansainvälisesti tunnettuja suomalaisia kirjailijoita, joiden tuotannosta merkittävä osa on ollut fantasiaa, ovat muun muassa Tove Jansson, Leena Krohn ja Johanna Sinisalo.


title: Suomalainen fantasiakirjallisuus

text: Suomalaiset kirjailijat ovat hyödyntäneet Kalevalaa harvoin fantasiamaailmojen luonnissa. Eino Leino kirjoitti paljon Kalevalaan pohjautuvia tekstejä kuten "Helkavirret".


title: Suomalainen fantasiakirjallisuus

text: 1900-luvun alkupuolella fantasia kukoisti satukirjallisuudessa. Aili Somersalon vuonna 1919 ilmestynyt "Mestaritontun seikkailut" valittiin 2000-luvulla suosituimmaksi kotimaiseksi lastenkirjaksi "Helsingin Sanomien" äänestyksessä. Seikkailusatuja kirjoitti myös Mika Waltari, jonka myöhemmät historialliset romaanit kuten "Turms, kuolematon" (1955) sisältävät fantastisia aineksia.


title: Suomalainen fantasiakirjallisuus

text:
Tove Jansson loi 1940-luvulta alkaen Muumi-kirjoissaan omaperäisen fantasiatodellisuuden. Esimerkiksi Juri Nummelin on maininnut Janssonin kirjoissa kiinnostavaksi myös sen, että kirjailija ei luo maailmaa aukottomaksi, vaan antaa sen jäädä ristiriitaiseksi ja epäselväksi. Hahmot myös muuttuvat sarjan edetessä. Vastaavanlaista satua ja fantasiaa kirjoitti myös toinen suomenruotsalainen kirjailija, Irmelin Sandman Lilius.
Fantasiaa ovat käyttäneet teoksissaan muun muassa Satu Waltari, Juhani Peltonen, Jukka Pakkanen, Lumikki Tammi, Maarit Verronen, Pasi Ilmari Jääskeläinen, Helena Waris, Anne Leinonen ja Tiina Raevaara. Lasten- ja nuortenfantasiaa ovat kirjoittaneet muun muassa Aili Somersalo, Simo Puupponen eli Aapeli, Leena Laulajainen, Marja Luukkonen, Anu Holopainen, Sari Peltoniemi, Tomi Kontio, Ilkka Auer, Timo Parvela ja Päivi Honkapää.


title: Suomalainen fantasiakirjallisuus

text: Suomen Tolkien-seura jakaa vuosittain Kuvastaja-palkintoa parhaalle suomalaiselle fantasiakirjalle. Ensimmäisenä sen sai Johanna Sinisalon "Ennen päivänlaskua ei voi" vuonna 2001. Palkinto jaetaan syksyisin Helsingin kirjamessujen yhteydessä.


title: Mamy Blue (Kirkan albumi)

text: Mamy on kokoelma-albumi suomalaisen laulajan Kirkan tuotannosta vuosilta 1968–1978. Levyn on julkaissut vuonna 1998 Warner Music Finlandiin kuuluva Fazer Records. Albumi on osa laajaa 20 suosikkia -sarjaa. Levyjä on valmistanut Saksassa Warner Music Manufacturing Europe. CD-masteroinnin on tehnyt Minerva Pappi Finnvox Studioilla.


title: Mamy Blue (Kirkan albumi)

text: 1. Mamy Blue – 3:50


title: Mamy Blue (Kirkan albumi)

text: 2. Ehkä suukon antaa saan – – 2:31


title: Mamy Blue (Kirkan albumi)

text: 3. Tahdon kotiin nukkumaan – – 2:32


title: Mamy Blue (Kirkan albumi)

text: 4. Lady Madonna – 2:10


title: Mamy Blue (Kirkan albumi)

text: 5. Olen syytön – – 2:35


title: Mamy Blue (Kirkan albumi)

text: 6. Mr. Wonderful (Elokuvasta "69") – 2:46


title: Mamy Blue (Kirkan albumi)

text: 7. Ilon laulu – – 3:57


title: Mamy Blue (Kirkan albumi)

text: 8. Hey Jude – 3:43


title: Mamy Blue (Kirkan albumi)

text: 9. Maggie May – 4:17


title: Mamy Blue (Kirkan albumi)

text: 10. Kanelipuun alla – – 3:09


title: Mamy Blue (Kirkan albumi)

text: 11. Kulman kundit – – 2:45


title: Mamy Blue (Kirkan albumi)

text: 12. Sä tiedät yksin, mistä aloittaa – – 3:18


title: Mamy Blue (Kirkan albumi)

text: 13. Pikkuveli – – 3:10


title: Mamy Blue (Kirkan albumi)

text: 14. Kaikki nyt ohi on – – 2:37


title: Mamy Blue (Kirkan albumi)

text: 15. En saa mistään tyydytystä – – 3:25


title: Mamy Blue (Kirkan albumi)

text: 16. Kun alkaa rock'n roll – – 2:43


title: Mamy Blue (Kirkan albumi)

text: 17. Desperado – 3:28


title: Mamy Blue (Kirkan albumi)

text: 18. Noitanainen – – 3:20


title: Mamy Blue (Kirkan albumi)

text: 19. Huonot naiset – – 3:18


title: Mamy Blue (Kirkan albumi)

text: 20. Tänään niin yksin oon – 3:00


title: Performing Price

text: Performing Price on The Animals -yhtyeestä tunnetun Alan Pricen tupla-livealbumi, joka on julkaistu vuonna 1975. Levy-yhtiö on Polydor Int. ja Price on sen tuottanut yhteistyössä Keith Grantin kanssa yhtiölle Jarrow Productions Ltd. Valmistuspaikka on Englanti.


title: Performing Price

text: Albumi on äänitetty televisioidussa konsertissa Royalty Theatressa Lontoossa 22. tammikuuta 1975 yhteydessä Kölnissä toimineen WDR:n nuoriso-osaston, the Young People's Department of WDR, kanssa.


title: Performing Price

text: Kansion ulkoasun ovat ideoineet Alan Price, Graham Hughes ja Ian Murray. Kannen trikkikuvassa Price kannattelee flyygeliä ja kuvan on toteuttanut Graham Hughes. Avautuvien kansien sisäpuolella on lisää valokuvia ja ne on ottanut Eric Swayne. Taiteellisena johtajana on toiminut Ian Murray ja suunnittelusta ja toteutuksesta vastaa Wadewood Associates. Levykansia on valmistanut Englannissa James Upton Ltd.


title: Performing Price

text:
Kappaleiden tekijä on Alan Price, ellei toisin ole mainittu.
Laulujen julkaisija on Jarrow Music paitsi


title: Performing Price

text: Alan Price Setin ajoilta ovat kappaleet "I Put a Spell on You", "Hi-Lili, Hi-Lo" ja "Simon Smith and the Amazing Dancing Bear".


title: Performing Price

text: Elokuva-albumilta "O' Lucky Man" ovat ko. kappale sekä "Poor People", "Sell Sell Sell", "Justice" ja "Look Over Your Shoulder".


title: Performing Price

text: Albumilta "Between Today and Yesterday" ovat kappaleet "Left Over People", "Away Away", "Under the Sun" ja "In Times Like These".Derek Wadsworth on myös muusikoiden johtaja ja kappaleiden sovittaja.


title: Åbyn ravirata

text: Åbyn ravirata (ruots. "Åbytravet") on ravirata, joka sijaitsee Ruotsissa Mölndalissa aivan Göteborgin kaupungin kupeessa. Vaikka rata on Mölndalin kunnan puolella, puhutaan siitä yleisesti Göteborgin raviratana.


title: Åbyn ravirata

text: Åby on Tukholmassa sijaitsevan Solvallan raviradan jälkeen maan toiseksi suurin ja tärkein ravikeskus, jossa vierailee vuosittain yli 160 000 katsojaa. Radalla on noin 60 kilpailupäivää vuodessa. Katsomorakennuksissa on kymmenen ravintolaa/kahvilaa ja kahdeksan aitiota.


title: Åbyn ravirata

text: Keväällä ja kesällä 2011 radalla suoritettiin suuria muutostöitä ja sitä pidetään nyt yhtenä Euroopan hienoimmista ja nykyaikaisimmista ravikeskuksista.


title: Åbyn ravirata

text: Åbyn raviradalla toimii useita ammattivalmentajia, nimekkäimpinä Olle Goop ja suomalaislähtöinen Veijo Heiskanen ja siellä on valmennuksessa yli 500 hevosta. Vuonna 2007 Åbyn kavioura remontoitiin perusteellisesti ja etusuoralle rakennettiin kaksi ns. "open stretch" -kaistaa, jotka mahdollistavat kilpailuissa hevosten kirimisen myös sisäkautta. Vuoteen 1976 asti Åbyssä järjestettiin myös laukkakilpailuja.


title: Åbyn ravirata

text:
Åbyn merkittävin suurkilpailu on vuodesta 1936 lähtien ajettu Åby Stora Pris, joka on Elitloppetin jälkeen Ruotsin toiseksi suurin ravikilpailu. Vuonna 2011 palkintosumma oli 1,5 miljoonaa kruunua ja sen voitti ranskalainen Rapide Lebel. Suomalaishevosista sen on pystynyt voittamaan Jorma Kontion ohjastama Houston Laukko vuonna 1994 ja Veijo Kumpulaisen omistama ja kasvattama sekä Iikka Nurmosen ohjastama Midnight Hour vuonna 2017.
Muita suurkilpailuja ovat Olympiaravien "(Olympiatravet)" finaalit, "Svenskt Mästerskap" (Ruotsin mestaruus) sekä "Drottning Silvias Pokal" ja "Konung Gustaf V:s Pokal".


title: Alan Price

text: Alan Price (s. 19. huhtikuuta 1942 Jarrow) on englantilainen laulaja-lauluntekijä, muusikko ja näyttelijä. Hän tuli tunnetuksi 1960-luvulla The Animals -yhtyeen kosketinsoittajana.


title: Alan Price

text: Price vietti lapsuutensa köyhässä työläisympäristössä ja tämä on myöhemmin vaikuttanut hänen ajatteluunsa ja kappaleidensa sanoituksiin. Oppivelvollisuuden jälkeen hän työskenteli verotoimistossa Newcastlessa. Hän perusti The Pagans -nimisen yhtyeen Eric Burdonin ja Johnny Steelen kanssa. Samaan aikaan hän ansaitsi elantoaan soittamalla muissakin yhtyeissä, ja näin hän tutustui basisti Chas Chandleriin. Price, Steele ja Chandler perustivat jazz-trion, johon tuli myöhemmin mukaan myös Burdon. Yhtye toimi 1960-luvun alussa ensin nimellä Alan Price Combo, mutta se vaihtoi nimensä huomiota herättävämpään The Animalsiin Lontoon-valloitusta silmällä pitäen. Price erosi yhtyeestä toukokuussa 1965 sekä kyllästyneenä yhtyeen kaupallistumiseen että alkoholiongelmansa vuoksi.


title: Alan Price

text: Price siirtyi Lontoon ympyröistä kotiseudulleen ja perusti sitten yhtyeen nimeltä The Alan Price Set, johon kuuluivat saksofonistit Clive Burrows ja Steve Gregory, rumpali Roy Hills, basisti Boots Slade ja trumpetisti John Walters. Musiikkityyleinä olivat blues, rhythm & blues ja jazz. Yhtye teki vuosina 1966 ja 1967 kaksi tasokasta albumia ja muun muassa singleversion Screamin’ Jay Hawkinsin kappaleesta ”I Put a Spell on You”. Yhtye lopetti toimintansa vuonna 1968.


title: Alan Price

text: Price alkoi esiintyä kabareeartistina ja tältä ajalta juontaa juurensa Pricen tapa esiintyä klassisesti pukeutuneena. Hän alkoi myös säveltää musiikkia televisiolle ja hänellä oli oma sarja nimeltä "Price to Pay". Eräässä jaksossa vieraana oli Georgie Fame ja tästä alkoi yhteistyö, joka johti vuonna 1971 julkaistuun albumiin sekä singleen "Rosie". Yhteistyö Famen kanssa jatkui vuoteen 1974.


title: Alan Price

text: Lindsay Anderson pyysi sitten Pricea säveltämään musiikin näytelmään "Home" ja ohjaamaansa menestyselokuvaan "Onnenpoika" ("O Lucky Man!"), jonka musiikki julkaistiin levynä 1973. Elokuvassa Price esitti sivuosassa itseään.


title: Alan Price

text: Vuonna 1974 oli vuorossa teema-albumi "Between Today and Yesterday", joka oli saanut aiheensa Newcastlen hiilikaivoskaupungin ja sen ympäristön menneisyydestä ja nykyisyydestä. Albumilta julkaistu single "Jarrow Song" nousi Top Teniin. Albumin tiimoilta Price teki myös dokumenttifilmin BBC:lle.


title: Alan Price

text: Pricen elokuvaura jatkui vuonna 1975, kun hän oli pääosassa vaatimattomasti menestyneessä elokuvassa "Alfie Darling". Samoihin aikoihin Melody Makerin päätoimittaja oli pyytänyt Pricea kolumnistiksi lehteensä, kun Price oli kärkevään tapaansa arvostellut musiikkikirjoittelun tasoa. Konserteissaan Price soitteli tähän aikaan myös vanhoja rock and roll -kappaleita kyllästyttyään esittämään pelkästään omia kappaleitaan. Levy-yhtiö on näitä äänittänytkin.


title: Daniel Doré

text: Daniel Doré (s. 9. huhtikuuta 1970 Ferme-Neuve, Quebec) on kanadalainen entinen jääkiekkoilija, pelipaikaltaan oikea laitahyökkääjä.


title: Daniel Doré

text: Doré sai , kun Quebec Nordiques varasi hänet numerolla viisi ensimmäisellä kierroksella. Ennen NHL-varausta hän oli pelannut kaksi kautta voimahyökkääjän roolissa juniorisarja LHJMQ:n Drummondville Voltigeursissa. Hän jatkoi Voltigeursissa myös kauden 1988–1989 ja osan kautta 1989–1990.


title: Daniel Doré

text: Huolimatta korkeasta varausnumerosta, Doré ei saanut vakituista paikkaa NHL:stä. Hän pelasi NHL-urallaan yhteensä 17 ottelua, 16 ottelua runkosarjakaudella 1989–1990 ja yhden ottelun runkosarjakaudella 1990–1991. Tehopisteitä hän teki näissä otteluissa viisi, kaksi maalia ja kolme syöttöpistettä, kaikki ensimmäisellä kaudellaan. Hän pelasi suurimman osan ammattilaisurastaan AHL:ssä, vuodesta 1990 vuoteen 1992 Nordiquesin farmijoukkueessa Halifax Citadelsissä ja kauden 1992–1993, tehtyään vapaana pelaajana sopimuksen Philadelphia Flyersin kanssa, Hershey Bearsissa. Hän pelasi urallaan myös muutaman ottelun ECHL:n Greensboro Monarchsissa ja Colonial Hockey Leaguen Chatham Wheelsissä.


title: Daniel Doré

text: Lopetettuaan jääkiekkouransa vuonna 1994 Doré pelasi kolme kautta rullakiekkoa Roller Hockey International -ammattilaissarjassa. Hän edusti kaksi kautta, kaudet 1994–1995, Montreal Roadrunnersia ja yhden kauden, kauden 1996, Empire State Cobrasia.


title: Daniel Doré

text: Doré on myös työskennellyt jääkiekon pelaajatarkkailijana. Hän työskenteli 11 vuotta Boston Bruinsin palveluksessa, kunnes tuli irtisanotuksi vuonna 2007, minkä jälkeen hän on toiminut New York Rangersin pelaajatarkkailijana.


title: Wanha Jokela

text: Wanha Jokela oli Joensuun keskustassa Torikatu 26:ssa sijainnut hotelli ja ravintola. Se tunnettiin kulttuuriravintolana. Ravintola aloitti toimintansa 1930-luvulla ja oli toimiessaan Joensuun vanhin ravintola.


title: Wanha Jokela

text: Vuonna 1939 valmistuneen kaksikerroksisen funkkistyylisen rakennuksen suunnitteli arkkitehti Aulis E. Hämäläinen. Rakennus koostuu kivisestä Kino Karjalan entisestä elokuvateatterista ja puurakenteisesta Vanhan Jokelan ravintolasta ja hotellista. Näitä erottaa rakennuksen katon yläpuolelle kohoava palomuuri. Kiinteistö pinnoitettiin mineriittilevyllä 1960-luvulla. Talon rakennutti joensuulainen liikemies Heikki Inari (k.1961) ja hänen jälkeensä talon omisti hänen tyttärensä rouva Irene Turunen.


title: Wanha Jokela

text: Kino Karjalan elokuvateatteri oli toiminnassa vuosina 1939-1988 ja teatterissa oli 330 istumapaikkaa. Nykyisin teatterin tiloissa toimii kirpputori. Ravintola-hotelli Jokelan puoli sisältää alunperin 1900-luvun alussa Niskakadun ja Torikadun kulmaan rakennetun hirsirunkoisen liikerakennuksen jonka ulkoasu muutettiin 1930-luvun lopulla funkkistyyliseksi. Kahvila-Ravintola Jokela aloitti toimintansa tässä rakennuksessa vappuna 1934.Ravintola Wanha Jokela toimi vuoden 2012 loppuun saakka.


title: Wanha Jokela

text: Wanhan Jokelan olemassaolo oli ollut uhattuna. Rakennuksen omistaa Karjalaisen Kulttuurin Edistämissäätiö.Joensuun rakennusvalvontaviranomaiset pitivät rakennusta liian huonokuntoisena mutta siihen on tehty korjauksia ja se sai jatkoaikaa. Rakennus oli myös ehdolla Joensuun kaupunkikeskustan osayleiskaavassa suojeltaviin kohteisiin, mutta ei saanut suojelumerkintää. Kulttuuriperintöyhdistys Europa Nostra Finland valitsi Wanhan Jokelan Suomen uhanalaisimmaksi kulttuuriperintökohteeksi vuonna 2013. Kuopion hallinto-oikeus kumosi alkuvuodesta 2014 yleiskaavan, joka olisi mahdollistanut rakennuksen purkamisen mahdollistavan asemakaavan laatimisen, rakennuksen suojeluarvojen perusteella. Rakennus seisoo tällä hetkellä tyhjillään, eikä suojelukysymystä ole ratkaistu asemakaavalla.


title: Wanha Jokela

text: Vuosina 1971–1978 yrityksen omisti osuusliike Oma-Apu, ja sen nimenä oli Hotelli ja Ravintola Elli.


title: Simpeleen kirkko

text: Simpeleen kirkko on Rautjärven Simpeleellä sijaitseva Rautjärven seurakunnan kirkko. Se on seurakunnan pääkirkko seurakunnan perustamisesta vuodesta 1999 alkaen. Sitä ennen se oli vuonna 1922 perustetun Simpeleen seurakunnan kirkko.


title: Simpeleen kirkko

text: Kirkko sijaitsee Kaunolanharjulla Kivijärven rantatöyräällä. Kirkkorakennuksen ovat suunnitelleet arkkitehdit Elsa Arokallio ja Elsi Borg ja se valmistui 1933. Vihkiäiset pidettiin 29. lokakuuta 1933. Kirkossa on Yhtyneet Paperitehtaat Oy:n vihkiäistilaisuudessa lahjoittama Alvar Cawénin maalaama kylväjäaiheinen alttaritaulu ja vuonna 1962 tehtaan lahjoittamat lasimaalaukset, jotka on maalannut taiteilija Mikko Vuorinen. Kirkon vierellä on kuvanveistäjä Eila Hiltusen sankarihautamonumentti vuodelta 1953.


title: Simpeleen kirkko

text: Kirkko on peruskorjattu 1994-1995 jolloin Urkurakentamo Martti Porthan rakensi sinne 16-äänikertaiset urut.


title: Simpeleen kirkko

text: Kirkko on valtakunnallisesti merkittävä kulttuuriympäristö. Seurakunnan toinen kirkko on Rautjärven kirkko.


title: Rautjärven kirkko

text: Rautjärven kirkko on Rautjärvellä Rautjärven rannan lähellä sijaitseva Rautjärven seurakunnan kirkko. Se on seurakunnan toinen kirkko pääkirkon Simpeleen kirkon ohella seurakunnan perustamisesta vuodesta 1999 alkaen.


title: Rautjärven kirkko

text: Kirkko on valmistunut 1881, ja sen on suunnitellut arkkitehti A. J. Jansson. Se on päätytornillinen, tasavartinen ristikirkko ja muistuttaa naapuripitäjän Ruokolahden kirkkoa. Kirkon vieressä on V. Jalavan veistämä kaatuneitten muistomerkki. Kirkon ympärillä on vanha hautausmaa, jota kiertää kivimuuri. Kirkon vieressä sijaitsee vuonna 1905 rakennettu Pitäjäntupa, joka toimii nykyään kokoontumispaikkana.


title: Rautjärven kirkko

text: Kirkko on luetteloitu maakunnallisesti merkittäväksi kulttuuriympäristöksi.


title: Rautjärven kirkko

text: Kirkolla on useita edeltäjiä. Ensimmäinen oli Ruokolahden seurakunnan Rautjärven kappeli, joka valmistui vuonna 1667 samalle mäelle kuin nykyinen kirkko. Sen polttivat venäläiset pikkuvihan (1741–1743) alussa. Vuonna 1774 valmistui väliaikaiseksi toinen kirkko ja 1776 uusi kirkko, joka paloi kesällä 1872. Jälleen rakennettiin uutta odotellessa väliaikainen kirkko. Se valmistui runsaan kahden kuukauden kuluessa nykyisen kirkon kirkkopihaan.


title: Rautjärven kirkko

text: Kirkon keskilaiva korjattiin vuonna 1939. Peruskorjaus on tehty 2000-luvun alussa. Pitäjäntuvassa oli vuosina 1978–1996 Rautjärven kotiseutumuseo..


title: Rautjärven kirkko

text: Kirkko on ollut vuodesta 2009 lähtien maakunnallisesti merkittävä kulttuuriympäristö, kun se oli aiemmin Museoviraston luettelossa valtakunnallisesti merkittävä.


title: Spread Your Wings

text: Spread Your Wings on Queen-yhtyeen esittämä kappale vuoden 1977 albumilta "News of the World". Sitä on pidetty yhtenä parhaista basisti John Deaconin Queenille kirjoittamista kappaleista. Sen sanoitukset kertovat Sammy-nimisestä unelmoijasta, joka tarttuu aseisiin kehoituksista huolimatta. Kappaleen kertosäe puolestaan on kohdistettu kaikille unelmoijille: "Spread your little wings and fly away/Fly away, far away/Pull yourself together ‘cause you know you should do better/That’s because you’re a free man". Sävellyksellisesti kappale on sekoitus keskitempoista, tunteellista melodiaa ja kertosäkeen raskaita kitaroita.


title: Spread Your Wings

text: Kappale julkaistiin singlenä 10. helmikuuta 1978 Britanniassa sekä suurimmassa osassa Manner-Euroopan valtioita, mutta jätettiin julkaisematta Yhdysvalloissa ja Japanissa. Kappale ylsi Britanniassa listasijalle 34, mitä pidettiin pettymyksenä. Myös "Record Mirror" -lehti otti singlen vastaan nihkeästi ja uskoi kappaleen olevan kohdistettu ”yhtyeen uusille kuuntelijoille, joita tuskin kuitenkaan on olemassakaan”. ”Spread Your Wings” muodostui kuitenkin suosituksi livenumeroksi yhtyeen konserteissa.


title: Spread Your Wings

text: ”Spread Your Wingsista” kuvattiin myös tammikuussa 1978 promovideo, samana päivänä ”We Will Rock You” -kappaleen videon kanssa.


title: Spread Your Wings

text:
A-puoli
B-puoli


title: Autokauppias Jumalan armosta

text: Autokauppias Jumalan armosta (engl. "Breakfast of Champions") on vuonna 1999 ensi-iltansa saanut komediaelokuva, joka perustuu Kurt Vonnegutin romaaniin "Mestarien aamiainen". Elokuvan pääosia esittävät Bruce Willis, Albert Finney, Nick Nolte, Barbara Hershey, Glenne Headly, Lukas Haas ja Omar Epps. Elokuvan on ohjannut Alan Rudolph. Elokuva oli taloudellinen epäonnistuminen ja sai osakseen kritiikkiä.


title: Kupusuut

text: Kupusuut (Inermiidae) on ahvenkaloihin kuuluva kalaheimo. Heimon lajeja tavataan läntiseltä Atlantilta.


title: Kupusuut

text: Kupusuiden heimoon kuuluu kaksi monofyleettistä sukua. Lajit ovat keltakupusuu ("Emmelichthyops atlanticus") ja juovakupusuu ("Inermia vittata"/"Haemulon vittatum"). Kupusuut ovat läheistä sukua murisijoille ja niillä on monia samanlaisia synapomorfioita. Vuonna 2011 julkaistun artikkelin mukaan molekyylifylogeneettiset tutkimukset tukevat kupusuiden lukemista murisijoihin kuuluviksi jopa siinä määrin, että murisijat muodostavat monofyleetisen ryhmän vain siinä tapauksessa, että myös kupusuut luetaan niihin. Tutkijoiden mukaan Inermiidae-heimo ei täten olisi enää validi.


title: Kupusuut

text: Kupusuut ovat ruumiinmuodoltaan pitkulaisia kaloja, jotka voivat saavuttaa noin 25 cm:n pituuden. Tyypillinen piirre on, että lajit voivat työntää leukojaan eteen- ja alaspäin. Selkäevien välissä on syvä lovi. Selkäevistä etummainen on taaimmaista piikikkäämpi. Kupusuulajien pyrstöevä on voimakkasti haarautunut. Värilään kalat ovat hopeanharmaita ja niissä voi olla ohuita keltaisia tai vihreitä poikkiraitoja.


title: Kupusuut

text: Kupusuulajit elävät Atlantin länsiosissa tyypillisesti avomerellä koralliriutoilla ja lähellä saaria. Ne liikkuvat usein parvissa. Kupusuiden ravinto koostuu planktonäyriäisistä.


title: Rovena Marku

text: Rovena Marku (s. 21. toukokuuta 1987 Shkodër) on albanialainen vapaa- ja rintauimari. Hän kilpaili kesäolympialaisissa vuosina 2004 ja 2008. Jälkimmäisellä kerralla hän teki 50 metrin vapaauinnissa uuden Albanian-ennätyksen (28,15); hän oli tehnyt aiemmankin ennätyksen (28,79). Marku sijoittui vuoden 2008 olympialaisissa 58. sijalle.


title: Rovena Marku

text: Marku kilpaili vuoden 2007 maailmanmestaruuskilpailuissa 50 metrin vapaauinnissa ja 50 metrin rintauinnissa. Lisäksi hän osallistui vuoden 2005 Välimeren kisoihin.


title: Futsal-Nelonen

text:
Pelataan kolmessa 12 joukkueen lohkossa yksinkertaiset sarjat. Ottelut pelataan kahdella erotuomarilla ja toimitsijalla, joka kirjaa kumuloituvat virheet ja ottaa ajan.
Lohkovoittajat nousevat ja sijoille kaksi sijoittuneet pelaavat lisänousupaikoista. Lohkovoittajat pelaavat sarjan mitaleista yksinkertaisen sarjan. Lohkojen sijalle 10. ja huonommat putoavat Viitoseen.


title: Thomas Newcomen

text: Thomas Newcomen (1664–1729) oli englantilainen seppä, joka kehitti ensimmäisen kaupallisesti merkittävän höyrykoneen ja jota voidaan siten pitää teollisen vallankumouksen esi-isänä.


title: Thomas Newcomen

text: Newcomen oli alkujaan kyläseppä ja rautakaupanpitäjä sekä myös baptisti-maallikkosaarnaaja. Hän syntyi Dartmouthissa, Devonissa lähellä aluetta, jossa oli paljon tinakaivoksia. Kaivoksissa yleinen ongelma oli tulviminen, mikä rajoitti kaivosten syvyyttä.


title: Thomas Newcomen

text: Newcomenin suuri saavutus oli hänen höyrykoneensa (ensimmäinen versio noin 1710), jossa yhdistyivät Thomas Saveryn ja Denis Papinin ideat. Newcomen oli mahdollisesti tavannut Saveryn, jonka vanhemmat olivat vuonna 1712 kauppiaina Etelä-Devonissa. Savery oli myös työnsä vuoksi käynyt Dartmouthissa. Savery oli saanut 1698 patentin "tulikoneelle", jolla jotenkin pystyttiin pumppaamaan vettä lähes 10 metrin syvyydestä. Newcomenin koneessa korvattiin Saveryn koneen käyttöastia sylinterillä ja männällä, joka veti alipaineella männän alas sen sijaan että olisi imenyt vettä. Itse pumppu yhdistettiin mäntään ketjuilla ja keinuvivulla. Työkierrossa mäntä nousi ylös keinuvivun vetämänä, jota höyrynpaine auttoi. Yläasennon saavutettua suljettiin venttiili kattilaan ja jäähdytysvettä ruiskutettiin mäntään, jolloin höyry alkoi tiivistyä ja muodostamaan alipainetta. Kun männän alla oli alipaine, niin ilmanpaine yläpuolella toimi varsinaisena käyttöpaineena painaen männän alas ja nostaen keinuvivun toisen puolen ylös. Newcomen ja hänen liikekumppaninsa John Calley rakensivat ensimmäisen koneen Conygreen hiilikaivoksille lähelle Dudleytä Länsi-Midlandsissa. Toimiva kopio on nähtävissä lähellä Black Countryn elämää esittelevässä museossa. Vuoteen 1775 oli rakennettu noin 600 Newcomenin periaatteella toimivaa pumppua, joista osa korvasi loppuunkäytettyjä. Parannuksia tähän höyrykonerakenteeseen teki James Watt. 1700-luvulla rakennettiin kaikkiaan 2 200 höyrykonetta, joista Wattin parannettuja versioita oli noin 600. Newcomenin rakennetta sovellettiin myös satoihin akselia pyörittäviin höyrykoneisiin ennen vuotta 1800. Syynä "yleisen höyrykone-periaatteen" käyttöön oli paljolti Wattin patentti. Wattin patentin rauettua muutettiin vanhoja koneita ulkoisella lauhduttimella varustetuiksi.


title: Paul Obiefule

text: Paul Ikechukwu Obiefule (s. 15. toukokuuta 1986 Owerri, Nigeria) on nigerialainen jalkapalloilija, joka pelaa Veikkausliigassa Kuopion Palloseurassa. Pelipaikaltaan hän on puolustava keskikenttäpelaaja.


title: Paul Obiefule

text: Obiefule on edustanut ammattilaisurallaan myös nigerialaista Heartlandia, tanskalaista Viborgia ja norjalaisia Lyn Osloa, Hønefossia ja Lillestrømiä.


title: Paul Obiefule

text: Nigerian A-maajoukkueessa Obiefule teki ensiesiintymisensä vuonna 2004. Hän oli mukana maajoukkueessa sen sijoittuessa kolmanneksi Afrikan-mestaruuskilpailuissa 2006.


title: Ray Parlour

text: Raymond ”Ray” Parlour (s. 7. maaliskuuta 1973 Lontoo) on englantilainen entinen jalkapalloilija.


title: Ray Parlour

text: Parlour muistetaan parhaiten Arsenalista. Hän pelasi seurassa 13 kauden aikana kaikkiaan 466 ottelua.


title: Hollywood Foreign Press Association

text: Hollywood Foreign Press Association (HFPA) on yhdistys jonka jäsenistö koostuu päätoimisista toimittajista, jotka raportoivat Yhdysvaltain elokuvateollisuudesta eri sanoma- ja aikakauslehdissä Euroopassa, Aasiassa, Australiassa ja Latinalaisessa Amerikassa. Yhdistyksen 90 jäsentä, kolme uusjäsentä, kuusi ainaisjäsentä ja kaksi liitännäisjäsentä edustavat vähintään 55 maata ja yhteensä yli 250 miljoonaa lukijaa. Yhdistys on parhaiten tunnettu sen vuotuisesta Golden Globe Awards -gaalasta, joka järjestetään vuosittain tammikuussa Los Angelesissa Kaliforniassa.


title: Hollywood Foreign Press Association

text: Yhdistyksen perustivat 1940-luvun alussa joukko Los Angelesissa asuvia ulkomaalaisia toimittajia, jotka yrittivät saada lisää vaikutusvaltaa studioiden suhteen ja helpottaa elokuvatähtien haastattelumahdollisuuksia.


title: Hollywood Foreign Press Association

text: Jäsenkokoukset pidetään kuukausittain. Yhdistyksen virkailijat ja johtajat valitaan vuosittain. Yhdistys ottaa enintään viisi toimittajaa yhdistyksen uusiksi jäseniksi vuosittain. Kaikki jäsenet ovat akkreditoituneet Motion Picture Association of America (MPAA) järjestöön ja ovat velvoitettuja toimittamaan näytteitä tekemistään kirjoituksista oikeuttaakseen jäsenyytensä.


title: Hollywood Foreign Press Association

text: Jäsenyyden edellytykset ovat pysyvä asuminen Etelä-Kaliforniassa ja vähintään neljä julkaistua artikkelia vuodessa. Yhdistys ei määrittele niitä julkaisuja, joiden perusteella jäsenyys arvioidaan.


title: Hollywood Foreign Press Association

text: Yhdistyksessä on kaksi suomalaisjäsentä, Erkki Kanto ja Kirpi Uimonen Ballesteros.


title: Nils

text: Nils on ruotsalainen, myös suomenruotsalaisilla yleinen miehen etunimi, kansainvälisen Nikolaus-nimen lyhentymä. Tanskassa nimi esiintyy muodossa "Niels".. Saamelaisalueella nimi esiintyy muodossa Niiles, saameksi Niillas.


title: Nils

text: Suomessa nimi Nils on vuoden 2009 loppuun mennessä annettu 6815 miehelle sekä alle 10 naiselle. Nilsin nimipäivä on suomenruotsalaisen kalenterin mukaan 6. joulukuuta, joka myös suomenkielisen kalenterin mukaan on Nikolaus-nimen muunnelmien kuten Niilon ja Nikon nimipäivä.


title: Tegnér

text: Tegner tai Tegnér on muun muassa seuraavien henkilöiden sukunimi:


title: Jussi-palkinnot 1956

text: Jussi-palkinnot 1956 jaettiin 10. marraskuuta 1956 järjestetyssä Jussi-palkintojen jakotilaisuudessa vuoden 1955 elokuville.


title: Adderall

text: Adderall on neljää amfetamiinisuolaa sisältävä lääkevalmiste, jota käytetään ADHDn ja narkolepsian hoitoon. Kyseessä on psykostimulantti, jonka otaksutaan toimivan nostamalla aivojen dopamiini- ja noradrenaliinitasoja. Lisäksi lääke toimii vahvana dopamiinin ja noradrenaliinin takaisinoton estäjänä. Lääkettä on saatavilla kahdessa muodossa: IR (Instant Release) ja XR (Extended Release), joissa on eroa sen suhteen, miten nopeasti lääkeainetta vapautuu elimistöön. Narkolepsiaan käytetään vain lääkkeen IR-muotoa. Lääke on laillinen Yhdysvalloissa ja Kanadassa.


title: Adderall

text: Adderall XR sisältää:


title: Belgian hallituskriisi 2010–2011

text: Belgian hallituskriisi 2010–2011 oli poliittinen kriisi, joka syntyi Belgian kesäkuun 2010 parlamenttivaalien jälkeen. Edustajainhuoneen poliittisesta kentästä tuli vaaleissa sirpaleinen: edustajia saivat yksitoista puoluetta eikä mikään puolueista saanut yli 20 prosenttia äänistä. Hallitusneuvottelut kestivät yli puolitoista vuotta, ja ne loppuivat vasta joulukuussa 2011, kun kuningas Albert II nimitti Elio Di Rupon pääministeriksi. Belgia oli ennätyksellisen kauan ilman hallitusta.


title: Belgian hallituskriisi 2010–2011

text: Belgiassa jouduttiin ennenaikaisiin parlamenttivaaleihin, kun Yves Letermen hallitus kaatui kiistaan Brysseliä ympäröivien hollanninkielisten alueiden ranskankielisten äänestysoikeuksista. Leterme oli luovuttantu eronpyyntönsä kuningas Albert II:lle Open VLD -puolueen jätettyä hallituksen kiistan takia. Kuningas hyväksyi eron huhtikuussa 2010.


title: Belgian hallituskriisi 2010–2011

text: Vaalien voittajaksi nousi Bart De Weverin johtama Uusflaamilainen allianssi, joka ajaa rikkaan Flanderin ja köyhemmän Vallonian eriyttämistä ja jopa Flanderin eroa Belgiasta. Toiseksi suurimmaksi puolueeksi tuli Elio Di Rupon johtama Sosialistinen puolue Valloniasta. Belgiassa hallitusneuvottelut pitkittyvät usein kielikysymyksen takia, ja vaalien jälkeen uusia neuvotteluita ennustettiin vaikeiksi.


title: Belgian hallituskriisi 2010–2011

text: Hallitusneuvotteluiden aikana Leterme johti toimitusministeristöä. Kuningas nimitti vaalien jälkeen De Weverin hallitustunnustelijaksi. De Wever ei itse kuitenkaan ollut halukas pääministeriksi, joten hänen oletettiin antavan hallituksenmuodostajan tehtävän Di Rupolle.


title: Belgian hallituskriisi 2010–2011

text: Suorat hallitusneuvottelut katkesivat kuitenkin lokakuussa 2010, jolloin kuningas asetti sosialistisen puolueen Johan Vande Lanotten tunnustelemaan uusien hallitusneuvotteluiden mahdollisuudesta. Hän erosi tehtävästään tammikuussa 2011, kun kaksi flaamipuoluetta oli hylännyt ehdotuksen uusien hallitusneuvotteluiden pohjasta. Helmikuussa kuningas nimitti toimitusministeristön valtiovarainministeri Didier Reynders uudeksi sovittelijaksi. Häntä seurasi kristillisdemokraattisen puolueen puheenjohtaja Wouter Beke, joka luopui tehtävästä toukokuussa. Di Rupo otti tämän jälkeen uudelleen hallituksen muodostajan vastuun.


title: Belgian hallituskriisi 2010–2011

text: Hallitusneuvottelut liikahtivat lopulta eteenpäin syyskuun puolivälissä, kun neuvottelijat ilmoittivat päässeen sopuun vaalipiireistä, jotka aiheuttivat edellisen hallituksen kaatumisen. Aiemmin syyskuussa kriisi oli syventynyt, kun toimitusministeristön pääministeri Leterme oli ilmoittanut jättävänsä paikkansa ja hakevansa OECD:n varajohtajaksi. Vielä saman kuun aikana puolueet pääsivät sopuun rahoitusvallan jakamisesta. Lokakuussa puolueet tekivät päätöksen vallan siirtämisestä keskushallinnolta alueille. Uudistus on erityisesti flaameille mieleen, sillä se lisää alueiden autonomiaa, ja sitä kuvattiin heti Belgian merkittävimmäksi uudistukseksi vuosikymmeniin.


title: Belgian hallituskriisi 2010–2011

text: Monista edistysaskeleista huolimatta hallitusneuvottelut venyivät edelleen, ja ne jumiutuivat uudelleen marraskuun lopulla, kun budjetista ei päästy yhteisymmärrykseen. Neuvottelut saivat uutta vauhtia, kun Standard & Poor's laski pian tämän jälkeen Belgian luottoluokitusta AA+:sta AA:ksi, mihin vaikutti sekä Belgian poliittinen umpikuja että euroalueen velkakriisi. Lopulta puolueet sopivat vuoden 2012 budjetista 26. marraskuuta.


title: Belgian hallituskriisi 2010–2011

text: Joulukuun alussa ilmoitettiin, että hallituspohjasta on päästy jo sopuun. Lopulta, 540 päivää kestäneiden neuvotteluiden jälkeen Albert II nimitti 5. joulukuuta Elio Di Rupon johtaman enemmistöhallituksen, jossa on edustajia kuudesta puolueesta. Hallituksessa on 13 ministeriä, ja siinä on edustajia kolmesta aatesuunnasta (sosialistisista, kristillisdemokraattisista ja liberalisteista) sekä hollannin- että ranskankielisistä puolueista. Hallituksen valtiovarainministeriksi valittiin Steven Vanacker ja ulkoministeriksi Didier Reynders.


title: Jeffersonin muistomerkki

text: Jeffersonin muistomerkki () on Yhdysvaltain kolmannen presidentin Thomas Jeffersonin muistomerkki Yhdysvaltain pääkaupungissa Washingtonissa. Muistomerkin rakentaminen aloitettiin vuonna 1939 ja se valmistui vuonna 1943. Jeffersonin pronssinen patsas lisättiin muistomerkkiin vuonna 1947. Muistomerkin suunnitteli amerikkalainen arkkitehti John Russell Pope. Valkoisesta marmorista rakennettu muistomerkki edustaa uusklassista arkkitehtuuria.


title: Terhi Suorlahti

text: Terhi Suorlahti (s. 10. kesäkuuta 1974) on suomalainen näyttelijä (FIA) ja teatterintekijä.


title: Terhi Suorlahti

text: Suorlahti on vieraillut näyttelijänä ja esiintyjänä Suomen Kansallisteatterissa, Turun kaupunginteatterissa, Lahden kaupunginteatterissa, Kotkan kaupunginteatterissa,Svenska teaternissa, Sirius teaternissa, Porin teatterissa ja Circo Aereossa.


title: Terhi Suorlahti

text: Terhi Suorlahti on näytellyt mm- elokuvissa "Zoo" (2006), "Väärät juuret" (2009), "Hiljaisuus" (2011) ja "Silmäterä" (2013) sekä televisiosarjoissa "Hinnalla millä hyvänsä" (2015) ja "Syke" (2016) ja Rehtori (2016)


title: Terhi Suorlahti

text: Hän on musiikkiteatteriensemble Kuriton Companyn perustaja. Ryhmän esityksiä nähtiin vuosina 2006-2016 Kiasma teatterissa, Stoassa ja Kansallisteatterissa. Monodraama Algernon sai ensi-iltansa Juhlaviikkojen yhteydessä Korjaamo teatterissa sekä Kajaanin teatterissa ja Telakka teatterissa.


title: Terhi Suorlahti

text: Terhi Suorlahti on saanut valtion taiteilija-apurahan (näyttämötaide) 2007 ja 2013.


title: Terhi Suorlahti

text: Suorlahti on valmistunut musiikkiteatterinäyttelijäksi (FIA) Turun taideakatemiasta 1998–2002 (tanssi- ja teatterialan AMK-tutkinto) Erik Söderblomin johdolla ja on erikoistunut musiikkiteatteriin. Suorlahti on opiskellut vaihdossa Vilnan teatterikorkeakoulun näyttelijäntyön laitoksella (2000) sekä New Yorkissa SITI companyn suzuki ja viewpoints koulutusjaksolla 2005.


title: Terhi Suorlahti

text: Terhi Suorlahti on koulutukseltaan myös filosofian kandidaatti, pääaineenaan kirjallisuustiede ja sukupuolentutkimus, Helsingin yliopisto 2010.


title: Terhi Suorlahti

text: Terhi on mukana Putous-sketsisarjan 10. tuotantokaudella (2018–).


title: Guépard-luokka (hävittäjä)

text: Guépard-luokka oli Ranskan laivaston 1920- ja 1930-lukujen vaihteessa valmistetun kuuden hävittäjän () alusluokka, jonka alukset palvelivat toisessa maailmansodassa. Alukset muistuttivat edeltänyttä Chacal-luokkaa, mutta ne olivat suurempia, hieman nopeampia ja paremmin aseistettuja.


title: Charles Fox

text: Charles Fox on seuraavien henkilöiden nimi:


title: Suorat kapetingit

text: Kapetingien dynastia hallitsi (läntistä) frankkien kuningaskuntaa, tulevaa Ranskaa, vuodesta 987 alkaen. Tämä dynastian ensimmäinen osa, nk. suorat kapetingit, kesti vuoteen 1328 saakka. Tänä aikana kruunu siirtyi hallitsijalta toiselle ensimmäisessä polvessa. Suoraa kapetingien dynastiaa seurasi Valois-dynastia.


title: Suorat kapetingit

text: Dynastian ensimmäinen hallitsija, Hugo Capet valittiin frankkien kuninkaaksi vuonna 987. Kuninkaan asema oli tuohon aikaan kuitenkin heikko. Nimellisesti hän hallitsi läntistä frankkien maata, jonka rajat periytyivät Verdunin sopimuksesta vuodelta 843. Tosiasiallisesti kuninkaan hallinnassa oli alussa kuitenkin vain Pariisin ympärillä oleva alue, Île-de-France. Hugo I muutti ratkaisevasti kuninkaan aseman kehitystä kruunamalla seuraajansa, poikansa Robert II:n, jo eläessään. Tämä oli suuri muutos aiemmasta frankkilaisesta käytännöstä, jossa vanhimmalla pojalla ei ollut etuoikeutta perinnönjaossa, ja varmisti vallan säilymisen suvussa heikkoina alkuaikoina.


title: Suorat kapetingit

text:
Filip II Augustus (hallitsi 1180-1223) ei ollut arvonimeltään enää vain frankkien kuningas ("Roi des Francs") vaan Ranskan kuningas ("Roi de France"). Tämä kehitys alkoi jo edellisten hallitsijoiden Ludvig VI:n ja Ludvig VII:n aikana, mutta Filip II otti tittelin virallisesti käyttöön.
Ludvig IX:n (h. 1226-1270), lisänimeltään Pyhä, hallintokausi kesti erityisen pitkään. Jälkipolville hänen maineensa pääpiirre on ollut uskonnollisuus, kuten hänen lisänimensäkin osoittaa ja hän on ainoa pyhimykseksi julistettu ranskalainen hallitsija. Hänen aikanaan hallinnossa kehittyivät eriytyneiden talous- ja oikeusosastojen esimuodot ja kruunun virkamiesten toimenkuvaa selkeytettiin. Toisaalta hänen aikanaan tiukentunut katolinen hegemonia tarkoitti muun muassa vähemmistöjen aseman heikkenemistä ja erityisesti naisten toiminta yhteiskunnassa pyrittiin asettamaan katolisen kirkon sanelemaan muottiin, minkä seurauksena esimerkiksi ylhäisönaisten poliittinen vaikutus kutistui.


title: Suorat kapetingit

text: Filip IV Kaunis (h. 1285-1314), Ludvig IX:n pojanpoika, puolestaan taisteli katolista kirkkoa vastaan koskien kuninkaan määräysvaltaa valtakunnassaan. Ranskan kuninkaan valta oli kasvanut sen verran vahvaksi, että Filip IV kykeni alistamaan kirkon maalliselle määräysvallalle valtakuntansa rajojen sisällä. Tästä konkreettisena todisteena paavinistuin siirrettiin Roomasta Avignoniin lähelle Ranskan rajaa vuonna 1309. Tämä paavien Avignonin vankeus kesti vuoteen 1377 saakka.


title: Suorat kapetingit

text: Kapetingien suora dynastia päättyi vuonna 1328, viimeisenä hallitsijanaan Kaarle IV (h. 1322-1328). Kruunu periytyi lopulta Filip VI:lle, josta tuli Valois-dynastian perustaja.


title: Suorat kapetingit

text: Suluissa kuninkuusvuodet (kanssakuninkuuden vuosia ei listattu):


title: Euroopan unionin virallinen lehti

text: Euroopan unionin virallinen lehti (EUVL) ilmestyy joka arkipäivä Euroopan unionin kaikilla virallisilla kielillä. Se koostuu kahdesta toisiinsa liittyvästä sarjasta: "L-sarja" on lainsäädäntöä varten ja "C-sarja" tiedonantoja ja ilmoituksia varten. Lisäksi lehteen kuuluu täydennysosa "S-sarja" ilmoituksille, jotka koskevat julkisia hankintoja. C-sarjaan kuuluu myös sähköisessä muodossa oleva osa EUVL C E. Sen sisältämät asiakirjat julkaistaan ainoastaan sähköisessä muodossa. L- ja C-sarjaa voi tilata painotuotteena (700–800 numeroa vuodessa) sekä CD-ROM-levynä, joka sisältää myös aikaisemmin ilmestyneitä numeroita. Lehden tilaushinnat ovat 3 000–10 000 € vuodessa lisenssien ja kielten määrän mukaan.


title: Euroopan unionin virallinen lehti

text: Vuoteen 2003 asti lehden nimi oli Euroopan yhteisöjen virallinen lehti (EYVL).


title: Imeni Morozova

text: Imeni Morozova (inkerinsuomeksi myös "Pähkinän Ruuttehas", ) on kaupunkimainen taajama ja kaupunkikunta Leningradin alueen Seuloskoin piirissä Venäjällä. Se sijaitsee Nevan oikealla rannalla Pähkinälinnaa vastapäätä. Taajamassa on 10200 asukasta (vuonna 2010).


title: Imeni Morozova

text: Morozovin kunnan pinta-ala on 111 neliökilometriä. Se rajoittuu pohjoisessa Rahjan, lännessä Sieklovan ja lounaassa Rosmittalan kuntiin. Keskustaajaman lisäksi kuntaan kuuluu Tuunainsuon (ven. Дунай, "Dunai") taajama sekä Kanneinpalon (Ганнибаловка, "Gannibalovka"), Koskinan (Кошкино, "Koškino"), Mustilan (Чёрная Речка, "Tšornaja Retška"), Rezvyhin (Резвых) ja Seremetan (Шереметьевка, "Šeremetjevka") kylät.


title: Imeni Morozova

text: Paikkakunta on saanut alkunsa vuonna 1884 perustetusta Pähkinälinnan ruutitehtaan työläisasutuksesta. Vuonna 1922 se nimettiin Nikolai Morozovin mukaan. Toisen maailmansodan aikana seudulla käytiin ankaria taisteluita. Sodan jälkeen entinen ruutitehdas muutettiin kemian tehtaaksi.


title: Imeni Morozova

text: Taajaman kautta kulkee Pietarista Tuprovaan johtava rautatie (Petrokrepostin asema). Entisen kemian tehtaan pohjalle on syntynyt uusia yrityksiä. Nähtävyyksiä ovat kotiseutumuseo ja sotamuistomerkit. Vladimir Pokrovskin vuonna 1907 rakentama uusvenäläinen Pietarin ja Paavalin kirkko räjäytettiin toisen maailmansodana aikana. Vuonna 1993 sen paikalle rakennettiin uusi kirkko.


title: Henry Bessemer

text: Sir Henry Bessemer (19. tammikuuta 1813 – 15. maaliskuuta 1898) oli englantilainen insinööri, keksijä ja liikemies. Hänen nimensä tunnetaan parhaiten hänen keksimästään teräksen valmistukseen liittyvästä Bessemer-prosessista.


title: Henry Bessemer

text:
Keksintö, jolla Bessemer menestyi ensimmäiseksi, oli kuuden höyrykoneen sarja tekemään erittäin hienoa pronssipulveria, jota käytettiin maalin raaka-aineena. Omaelämäkertansa mukaan hän tutki Nürnbergissä tehtyä kultamaalia, joka oli ainut tuolloin tarjolla oleva kultamaali. Hän kopio ja paransi tätä tuotetta (varhainen esimerkki käänteiselle suunnittelulle) ja loi sille yksinkertaisen tuotantolinjan. Tuotesalaisuus pidettiin siten, että kukin työntekijä tunsi vain oman tuotantovaiheensa, mikä on yksi tapa suojata tuote patentoinnin lisäksi. Koko tuotannon tunsi vain luotettu henkilö ja perheen jäsen. Bessemer onnistui laskemaan kultamaalinsa kustannukset 1/40 osaan saksalaisesta kilpailijastaan.
Maalin myyntivoitot antoivat hänelle mahdollisuuden kehittää muita keksintöjään. Bessemer patentoi 1848 menetelmän tehdä jatkuvana nauhana tasolasia, mikä ei kuitenkaan ollut taloudellisesti menestyksekäs. Joka tapauksessa hän sai tästä työstä kokemusta uuneista, mikä oli avuksi teräksen valmistusprosessien kehittämisessä.


title: Henry Bessemer

text: Bessemer työskenteli halvan teräksen valmistusongelmien kanssa vuodesta 1850 vuoteen 1855, jolloin hän patentoi menetelmänsä. 24. elokuuta 1856 Bessemer kuvasi ensimmäisen kerran menetelmäänsä Brittiläisen tiedeseuran kokouksessa Celtenhamissa otsikolla "Raudan valmistus ilman polttoainetta". Se julkaistiin kokonaisuudessaan "The Times"-lehdessä. Bessemer-prosessissa puhalletaan happea sulaan takkirautaan epäpuhtauksien polttamiseksi pois ja siten teräksen tuottamiseksi. James Nasmyth oli käsitellyt samankaltaista ajatusta jo muutamia vuosia aikaisemmin. Haluttomana patentoimaan Nasmyth, jolla oli vielä ratkaisematta muutama ongelma omassa menetelmässään, luopui kehitystyöstä kuultuaan Bessemerin esityksen tuossa kokouksessa. Bessemer kuitenkin tunnusti Nasmythin panoksen ja tarjosi hänelle kolmasosaa patenttinsa tuotosta, mutta eläkkeelle pian siirtyvä Nasmyth kieltäytyi siitä.


title: Henry Bessemer

text: Teräksen puute rajoitti monia teollisia toimintoja, kun jouduttiin tyytymään valurautaan tai kankirautaan. Esimerkiksi rautatiesiltojen ja -kiskojen kanssa moni insinööri ja suunnittelija kohtasi suuria ongelmia valurautarakenteiden valuvioista johtuvan epäluotettavuuden vuoksi. Tapahtui monia onnettomuuksia, kun valurautaiset rakenteet sortuivat yllättäen kuten Dee-joen siltaonnettomuus 1847 ja myöhemmät onnettomuudet kuten Woottonin rautatiesillan ja Bullbridgen sillan sortumiset 1860. Ongelma esiintyi uudelleen Tayn siltatuhossa 1879 ja murtumiset jatkuivat kunnes kaikki valurautasillat oli korvattu teräksisillä. Kankirautaiset sillat olivat luotettavampia.


title: Henry Bessemer

text: Vaikka Bessemer-prosessi ei ole enää sellaisenaan käytössä, sillä oli aikoinaan valtava teollinen merkitys, koska se laski teräksen valmistuskustannuksia ja korvasi laajasti valurautaa.


title: Henry Bessemer

text: Bessemer lisensoi patenttinsa viidelle raudantuottajalle, mutta näillä oli kuitenkin suuria ongelmia tuottaa hyvälaatuista terästä. Mr Göransson, ruotsalainen raudan tuottaja, onnistui käyttämällä maansa puhdasta takkirautaa ensimmäisenä tekemään laadukasta terästä Bessemirin menetelmällä, mutta hänkin useiden yritysten jälkeen. Näiden yritysten rohkaisemana Bessemer kokeili puhtaampaa rautaa, jota tehtiin Cumberlandin hematiitista, mutta näistäkin tuli vain marginaalisia tuloksia, kunnes Robert Forester Mushet osoitti tuhansia kokeita Darkhillin sulattamossa tehtyään, että tietyn hiili- ja mangaaniannoksen lisäys paransi lopputuotteen sitkeyttä.


title: Henry Bessemer

text: Kun Bessemer tarjosi parannettua menetelmäänsä, hän kohtasi yleisen torjunnan ja joutui käynnistämään itse teräksen tuotannon Sheffieldssä kumppanien kuten W & J Galloway & Sons kanssa. Aluksi tuotanto oli vähäistä, mutta vähitellen tuotanto laajeni ja terästukkurit tulivat tietoisiksi, että Bessemer & Co myi terästä £10 - £15 tonni. Tällä oli nopeasti vaikutuksia ja lisenssejä myytiin siinä määrin, että Bessemer sai niistä miljoonatulot.


title: Henry Bessemer

text: Bessemer oli leimallisesti keksijä ja hänen hallussaan oli ainakin 129 patenttia vuosien 1838 ja 1883 välillä. Patentit koskivat viittä tekniikan aluetta: rauta, teräs, lasi, sokeri ja aseet, kuten tykit.


title: Kebanjol

text: Kebanjol (ven. ja komiksi Кебанъёль) on taajama ja maalaiskunta Komin tasavallan Ust-Kulomin piirissä Venäjällä. Taajama sijaitsee Vytšegdan oikealla rannalla Kebanjol-joen suussa kymmenen kilometriä Ust-Kulomista pohjoiseen. Asukkaita on 2 200 henkeä (vuonna 2011).


title: Kebanjol

text: Kebanjolin kunnan pinta-ala on 429 neliökilometriä. Se rajoittuu pohjoisessa ja koillisessa Požegin, kaakossa ja etelässä Ust-Kulomin sekä lännessä Kužban kuntiin. Kebanjolin taajama on kunnan ainoa asutuskeskus. Alueen pohjoisosassa sijaitsee harjuksen suojelua varten perustettu Požegin rauhoitusalue.


title: Kebanjol

text: Paikkakunta on saanut alkunsa 1930–1940-luvulla syntyneestä karkotettujen metsätyöläisten asutuksesta. Vuonna 1963 siitä tuli kyläneuvostoalueen keskus. Vuonna 1989 asukkaista 47 % oli komeja ja 38 % venäläisiä.


title: Kebanjol

text: Taajaman kautta kulkee Syktyvkarin ja Ust-Kulomin välinen maantie. Tärkein elinkeino on metsäteollisuus. Rakenteilla on uusi sahalaitos. Palveluihin kuuluvat lastentarha, keskikoulu, ammattikoulu, kerhotalo, kirjasto ja poliklinikka.


title: Nathan Drake

text: Nathan ”Nate” Drake on kuvitteellinen hahmo ja päähenkilö yhdysvaltalaisen Naughty Dog -pelitalon kehittämässä ja Sony Computer Entertainmentin julkaisemassa videopelisarjassa "Uncharted", jossa Drake seikkailee aarteenmetsästäjänä ympäri maailmaa muinaisten aarteiden ja historiallisten mysteerien jäljillä. Drake esiintyy pelattavana hahmona pelisarjan kaikissa osissa, paitsi -pelissä. Hahmon liike- ja ääninäyttelijänä toimii Nolan North.


title: Nathan Drake

text: Draken hahmon loi Naughty Dogin videopeliohjaaja ja -käsikirjoittaja Amy Hennig. Draken ulkonäön ja persoonallisuuden esikuvana toimivat näyttelijät Johnny Knoxville ja Harrison Ford sekä kioskikirjallisuuden sankarihahmot. Naughty Dog halusi Drakesta helposti samaistuttavan hahmon, joten hänelle luotiin farkkuihin ja T-paitaan pukeutuva, voimakastahtoinen jokamies-olemus. Hänen ulkonäköään ja persoonallisuuttaan on verrattu usein myös muihin elokuva- ja videopelihahmoihin, kuten Lara Croftiin ja Indiana Jonesiin.


title: Olavi Hänninen (sisustusarkkitehti)

text: Olavi Hänninen (14. joulukuuta 1920 Lapinlahti – 16. kesäkuuta 1992) oli suomalainen sisustusarkkitehti ja muotoilija. Hänninen oli monipuolinen suunnittelija, jonka töihin kuului muun muassa julkisten tilojen kokonaissisustuksia, huonekaluja, juna- ja raitiovaunuja sekä kirkkohopeita.


title: Olavi Hänninen (sisustusarkkitehti)

text: Hänninen aloitti uransa Stockmannin piirustuskonttorissa, jonne konttorin päällikkö Werner West kutsui 1940- ja 1950-luvun vaihteessa Taideteollisesta keskuskoulusta useita lahjakkaita oppilaita huonekalujen ja sisustustuotteiden suunnittelutyöhön.


title: Olavi Hänninen (sisustusarkkitehti)

text: Hännisen innovatiivinen suunnittelutyö näkyi erityisesti vuonna 1952 valmistuneessa Hotelli Palacessa, jonne hän suunnitteli pöytiä, tuoleja ja sisustuksia. Hänen metallista ja muovista muotoilemansa huonekalut olivat vahvan modernistisia. Hotellin eri tilojen sisustuksia hän suunnitteli yhdessä Antti Nurmesniemen ja Olli Borgin kanssa. Vuonna 1957 Hänninen voitti Milanon XI Triennalessa kultamitalin Suomen osaston asuntonäyttelyn suunnittelusta.


title: Olavi Hänninen (sisustusarkkitehti)

text: Hänninen suunnitteli monien ravintoloiden, toimistojen ja pankkien kokonaissisustuksia. Hän toimi myös huonekaluliike Mikko Nupposen pääsuunnittelijana vuosina 1957–1961. Suunnittelutöihin kuuluivat lisäksi Helsingin nivelraitiovaunut 1970-luvulla ja lähiliikenteen junia. Hännisen 1970- ja 80-luvun töissä voidaan nähdä myös tuon ajan postmodernistista henkeä. Hänen viimeiseksi jäänyt suunnittelukohteensa oli Keravan kirkon sisätilat rakennuksen peruskorjauksen yhteydessä.


title: Olavi Hänninen (sisustusarkkitehti)

text: Oman suunnittelutyönsä ohella Hänninen toimi vuosina 1954–1956 ja 1959–1970 sisustus- ja huonekalusuunnittelun opettajana Taideteollisessa oppilaitoksessa. Vuonna 1977 hän sai taideteollisuuden valtionpalkinnon. Hännisen puoliso oli tekstiilitaiteilija Airi Snellman. Heidän tyttärensä on sisustusarkkitehti ja kalustemuotoilija Tuula Falk.


title: Werner West

text: Petter Werner West (1890 Tuusula – 6. heinäkuuta 1959 Helsinki) oli suomalainen muotoilija. Westin on sanottu luoneen pohjan suomalaiselle teolliselle huonekalumuotoilulle. Hän oli aikanaan monen nuoren suomalaisen suunnittelijan ohjaaja ja oppi-isä. West osallistui myös Suomen Koristetaiteilijain Liitto Ornamon perustamiseen vuonna 1911.


title: Werner West

text: West suunnitteli uransa aikana sisustuksia lukuisiin julkisiin tiloihin, kuten eduskuntataloon, tavarataloihin, pankkeihin, ravintoloihin ja hotelleihin. Muun muassa kuuluisan ravintola Eliten sisustus on Westin käsialaa. Hänen erityiseksi ansiokseen luetaan lisäksi hyvää muotoilua edustavien ja kestävien huonekalumallien kehittely teolliseen tuotantoon. West toimi päällikkönä Stockmannin piirustuskonttorissa, jossa tehtiin hänen aikanaan merkittävää huonekalujen ja sisustustuotteiden suunnittelutyötä. Teollisesti valmistetuilla tyyppihuonekaluilla Stockmann teki funktionalismia ja modernia sisustamista Suomessa tunnetuksi. West kannatti työssään kuitenkin myös käsityöläisyyttä ja yksilöllisyyttä.


title: Prinssi Tengin paviljonki

text: Prinssi Tengin paviljonki (Yksinkertaistetut merkit: 滕王阁; Perinteiset merkit: 滕王閣; Pinyin: Téngwáng Gé) eli Tengwang-paviljonki on rakennus, jonka rakennutti prinssi Teng vuonna 653. Prinssi Tengin paviljonki sijaitsee Nanchangin kaupungissa Jiangxin maakunnassa Kiinan kansantasavallassa. Prinssi Tengin paviljonki on tuhottu useaan kertaan, ja nykyinen rakennus on rakennettu uudestaan lähelle aiemmista paikoista vuonna 1989. Rakennuksessa on 9 kerrosta, ja rakennus on 57,5 metriä korkea. Prinssi Tengin paviljonki on Nanchangin merkittävimpiä maamerkkejä.


title: Ukraina-palatsi

text: Ukraina-palatsi tai "Kansallinen Ukraina-taidepalatsi" () on suuri konsertti- ja kokouskeskus Ukrainan pääkaupungissa Kiovassa. Vuonna 1970 avatussa Ukraina-palatsissa on 300 huonetta ja sen pääsaliin mahtuu 3 700 kuulijaa.


title: Pekingin messukeskus

text: Pekingin messukeskus (, Běi-jīng zhǎn-lǎn-guǎn) on messukeskus, joka sijaitsee Pekingissä Kiinassa. Rakennus valmistui vuonna 1954 ja se edustaa tyyliltään stalinistista arkkitehtuuria, joka oli 1950-luvun Kiinassa suosiossa. Rakennuksessa on kolme suurta messuhallia ja museo.


title: Markkinamonetarismi

text: Markkinamonetarismi (market monetarism) on rahapolitiikan koulukunta, jonka mukaan keskuspankkien tavoitteena tulee olla tietty nimellisen BKT:n (NBKT) kasvu-ura eikä esimerkiksi tietty inflaatiovauhti, myös kriisiaikoina.


title: Markkinamonetarismi

text: Termi keksittiin elokuussa 2011 ja levisi nopeasti. Professori Scott Sumner on ollut markkinamonetarismin merkittävin puolestapuhuja. Toisaalta Irving Fisherin 1930-luvun laman aikainen ”compensated dollar plan” on myös nähty samana ajatuksena.


title: Markkinamonetarismi

text: Markkinamonetaristit katsovat tällaisen politiikan elvyttävän huonoina aikoina ja hillitsevän ylikuumenemista hyvinä aikoina sekä reagoivan ulkoisiin šokkeihin paremmin. Markkinamonetaristit korostavat myös rationaalisten odotusten merkitystä ja NBKT-sääntöpohjaisen rahapolitiikan uskottavuutta verrattuna nykyiseen ”harkinnanvaraiseen” reagoimiseen šokkeihin ja taantumiin.


title: Markkinamonetarismi

text: NGDP-LT (NGDP Level Target) eli NBKT-tasotavoite tarkoittaa sitä, että tavoitteeksi asetetaan NBKT:n tietyt tasot kullekin vuodelle, siis tietty kasvu-ura, jolle pyritään aina palaamaan. Näin ollen tavoitenopeudesta jäänyt nimelliskasvu joudutaan kompensoimaan nopeammalla nimelliskasvulla kunnes uralle palataan.


title: Markkinamonetarismi

text: Vuonna 2011 NBKT-tavoitteen taakse asettuivat Goldman Sachs ja Northern Trust sekä Paul Krugman, joka vaati keskuspankkia omaksumaan ”expectations-based monetary policy” ja kehui markkinamonetarismin NBKT-tavoitetta. Milken Institute julkaisi loppuvuodesta Clark Johnsonin tutkimuksen, joka puolsi markkinamonetarismia.


title: Markkinamonetarismi

text: Talousneuvonantajien neuvoston entinen puheenjohtaja Christina D. Romer vaati lokakuun 2010 lopulla New York Timesin pääkirjoitussivulla Yhdysvaltain keskuspankki Fediä siirtymään NBKT-tavoitteeseen.


title: Markkinamonetarismi

text: Marraskuussa 2011 Fedin puheenjohtaja Ben Bernanke piti lehdistötilaisuuden, jossa hän kertoi, että Fedin johtokunta harkitsee NBKT:n lisäämistä tärkeiden talousindikaattoriensa joukkoon.


title: Markkinamonetarismi

text: 29.11.2011 Keskuspankin kansainvälisen osaston johtajan tehtävät elokuussa Citigroupin vastaaviin tehtäviin vaihtanut Nathan Sheets vaati keskuspankkia asettamaan tavoitteekseen tietyn nimellisen kulutuksen. Sheets arvioi, että Fed ei tee näin ennen uutta käännettä huonompaan.


title: Markkinamonetarismi

text: Englannin pankin pääjohtajaksi heinäkuussa 2013 siirtyvä Kanadan pankin pääjohtaja Mark Carney ehdotti joulukuussa 2012, että inflaation sijaan otettaisiin tavoitteeksi nimellisen kansantuotteen taso (NGDP-LT). Pankilla itsellään ei ole valtaa muuttaa tavoitetta. Tästä olisi sekin hyöty, että huonona aikana voitaisiin luottaa korkojen pysyvän matalana pienen kasvunkin tullen, vaikka inflaatio olisi vanhan tavoitteen yli. Matalat korot elvyttäisivät nykyistä paremmin, jos niiden jatkumiseen voisi luottaa.


title: Markkinamonetarismi

text: Pankkiekonomisti piti NGDP-LT:tä periaatteessa hyvin aggressiivisena mutta myönsi, että jo viime vuosina politiikka on ollut hieman samansuuntaista, inflaatiotavoite on ylitetty miltei koko ajan. Yhdysvalloissa käydään samansuuntaista keskustelua.


title: Markkinamonetarismi

text: Carneyn mukaan NBKT-taso on työttömyystasoa monella tapaa tehokkaampi rahapolitiikan ohjenuora. Siinä keskuspankki joutuu korjaamaan menneet virheensä. Tämä historiariippuvuus tuottaa suurimmat hyötynsä matalien korkojen aikana lisäämällä rahapolitiikan uskottavuutta ja ymmärrettävyyttä.


title: Markkinamonetarismi

text: Maineekkaaksi Carney tuli Kanadan keskuspankin johtajana 2008 - 2013, kun hän ohjasi maansa lähes vahingoittumattomana läpi globaalin talouskriisin (HS/Reuters). Talouslehdet ylistivät häntä ja Britannia valitsi hänet omaksi keskuspankkijohtajakseen heinäkuusta 2013 alkaen, missä toimessa Carney heti jatkoi epätavanomaisia rahapoliittisia elvytystoimia.


title: Markkinamonetarismi

text: Professori Scott Sumnerin mukaan NBKT-tavoite pitää NBKT-muutosten vaihtelut vähäisinä, mikä johtaa siihen, että palkat eivät nouse liikaa hyvinä aikoina eikä niitä tarvitse samalla tavalla laskea huonoina aikoina työttömyyden estämiseksi. Koska palkat ovat jäykkiä laskemaan, nykypolitiikka johtaa suurempaan työttömyyteen.


title: Markkinamonetarismi

text: Sumner kirjoittaa, että NBKT:n suuri lasku on tyypillisesti kysyntävetoinen taantuma. Jos silloin inflaatio ei putoa niin paljon kuin luulisi, nimellisten tuntipalkkojen jäykkyys on usein syynä. Jos nekin laskevat paljon, taantuma voikin olla tarjontavetoinen, esimerkiksi korkeammat tuontihinnat. Tarjontašokkien aikana inflaation pitäisikin nousta, koska muuten on yhtaikaa tarjonta- ja kysyntäšokit ja sitäkin suurempi työttömyys.


title: Markkinamonetarismi

text: Sumner myös kritisoi inflaatiokäsitettä: inflaatiosta on kilpailevia määritelmiä. Koska tuotteet muuttuvat jatkuvasti [esimerkiksi samaan hintaan saa yhä parempia puhelimia ja tietokoneita], ei osata tarkkaan sanoa, minkä verran hintataso on muuttunut. Pitäisikö määritellä utiliteetti ja mitata, vaatiiko sama utiliteetti yhä suuremman rahasumman? Nimellisen tavoitteen (NBKT) rahapolitiikan ei tarvitse tietää inflaatiota.


title: Markkinamonetarismi

text: Markkinamonetaristit kannattavat sääntöpohjaista politiikkaa talouden vakauden lisäämiseksi. Heidän mielestään harkinnanvarainen rahapolitiikka on ongelmallista.


title: Markkinamonetarismi

text: Markkinamonetaristien mukaan keskuspankin tulisi ilmaista selkeästi NBKT-tavoitteensa ja käyttää rahapolitiikan työkaluja kunnes NBKT-futuurimarkkinat ennustavat tavoitteen mukaista NBKT-kasvua. Eräissä vaihtoehtoisissa ehdotuksissa keskuspankki vain mekaanisesti ostaisi ja myisi NBKT-futuureja rajattomasti tai rajoitetummin hinnalla, joka kasvaa tavoitevauhdilla.


title: Markkinamonetarismi

text: Sumner korostaa, että tavoitteena pitäisi olla tietty NBKT:n kasvu-ura, siis nyt periaatteessa palaaminen vuotta 2008 edeltäneelle uralle. Käytännössä hän ehdottaa maltillisempaa linjaa: esimerkiksi kaksi vuotta 7 %:n kasvua ja sitten pysyvästi 5 %:n kasvu-uralla. Jos uralta poiketaan, on palattava vanhalle uralle eikä jatkettava uudella yhtä jyrkällä uralla.


title: Markkinamonetarismi

text: Markkinamonetaristien mukaan inflaatio kertoo menneestä, ei nykyisestä rahapolitiikasta. Rahan määrän mittarit taas ovat epäluotettavia kokonaiskysynnän mittareita siksi, että rahan kiertonopeus on hyvin vaihteleva. Sen sijaan nimellinen BKT huomioi sekä rahan määrän eli kiertonopeuden eli mittaa Fisherin yhtälön MV=PT (rahan määrä kertaa kiertonopeus = hintataso kertaa reaalinen BKT) oikeaa puolta suoraan.


title: Markkinamonetarismi

text: Koska palkat eivät jousta alaspäin, huonoina aikoina työllisyys joustaa: monen työn arvo putoaa heidän palkkojaan alemmalle tasolle, mutta ay-liike ei anna laskea palkkoja. Jos keskuspankki asettaa nimellisen BKT:n kasvamaan vakiovauhdilla, tämä ongelma vältetään ja inflaatio sopeuttaa palkkatasoa työllisyyden sijaan. Tämä reaalipalkan lasku ei estä maksamasta takaisin omassa valuutassa otettuja asuntolainoja, kun nimellistulot eivät laske ja korko peräti laskee.


title: Markkinamonetarismi

text: Markkinamonetaristien mukaan likviditeettiansat voidaan välttää: keskuspankki voi aina lisätä inflaatiota tai jopa maksaa negatiivista korkoa pankin ylimääräisille varannoille, ja keskuspankin avoin sitoutuminen NBKT-tavoitteeseen voi jo sinänsä estää deflaation.


title: Markkinamonetarismi

text: Sumnerin mukaan pitäisi tuottaa pysyvä kasvukausi. Hän muistuttaa, että rahapolitiikan parantuessa kasvukaudet ovat pidentyneet, Australiassa kasvu jatkui juuri 17 vuotta yhteen menoon.


title: Markkinamonetarismi

text: Sumnerin mukaan keskuspankki ei voi vaikuttaa kupliin suoraan, vain BKT:n kautta. Esimerkiksi vuosina 1928-29 Yhdysvaltain keskuspankki Fed yritti monesti turhaan puhkaista osakekuplaa nostamalla korkoa kunnes se nosti korkoja niin paljon, että sai vedettyä talouden taantumaan.


title: Markkinamonetarismi

text: Vuosina 1936-37 Fed kiristi reservivaatimuksia hillitäkseen raaka-ainehintakuplaa mutta onnistui vasta kun veti talouden uuteen taantumaan. Tämän jälkeen Fed on ymmärrettävästi vältellyt varallisuuskuplien hienosäätöä.


title: Markkinamonetarismi

text: Tutkija Mikko Särelän mukaan EKP alkoi keväällä 2011 kiristää rahapolitiikkaa arabikevään aiheuttaman öljyn hinnannousun vuoksi ja tämä pysäytti euroalueen kasvun ja levitti velkakriisin Italiaan ja Espanjaan.


title: Markkinamonetarismi

text: The Economist vaati joulukuussa 2012 poliitikkoja asettamaan selkeämmän tavoitteen keskuspankeille. Lehden mukaan inflaatiota pidetään laajalti riittämättömänä ohjenuorana talouden vakauden ylläpitämiseen ja keskuspankeilta vaaditaan kriisien estämistä. Monen mielestä nimellisen BKT:n vakauttaminen olisi parempi tavoite, mutta lehden mukaan keskuspankkiirien ei pidä tehdä sitä päätöstä vaan poliitikkojen.


title: Markkinamonetarismi

text: Vuonna 1997 Milton Friedman kutsui korkotasoharhaluuloksi käsitystä, että matala korkotaso kertoisi rahapolitiikan olevan löysää. Korkotaso on löysää vain, jos se on alle neutraalin korkotason, joka esimerkiksi 1930-luvun USA:ssa ja 1990-luvun Japanissa oli matala. Neutraali korkotaso on se, jolla talous kulkee kohti kasvupotentiaalinsa toteuttamista olematta liian stimuloiva.


title: Markkinamonetarismi

text: Nimellistulojen vakaa kasvu oli Friedmanin mielestä tärkeä rahapolitiikan tavoite, koska hintojen ja palkkojen hidas sopeutuminen muutoksiin aiheuttaa muuten vakavia ongelmia. Friedman myös kehui sitä, kun 1990-luvulla Fed reagoi rahan kiertonopeuden nousuun hidastamalla rahamäärän kasvua ja arvosteli sitä, että Japani antoi nimellistulojen kasvun romahtaa. Tämän vuoksi Friedman olisi Beckworthin ja Rugerin mukaan järkyttynyt siitä, miten Fed antoi vuoden 2008 lopulta alkaen nimellistulon (NBKT) pudota nopeimmin suuren laman jälkeen ja että rahapolitiikka jatkuu samanlaisena.


title: Markkinamonetarismi

text: Helikopteri-Ben Bernanke sai liikanimensä Milton Friedmanin kuuluisasta deflaationvastaisesta "helikopteripudotus"-ajatuksesta. Beckworthin ja Rugerin mukaan Friedman ei todellakaan sanoisi, että Fediltä ovat nyt matalien korkojen myötä keinot loppuneet, vaan Friedman muistuttaisi, miten jopa 1930-luvun alkupuolen paljon vaikeammassa tilanteessa rahapolitiikalla saatiin aikaan uusi nousu.


title: Markkinamonetarismi

text: Rahapolitiikkaan erikoistuneen David Glasnerin mukaan Paul Krugman käyttää markkinamonetarismista nimitystä "kvasimonetarismi". Glasner ei pidä nimityksestä markkinamonetarismi, koska hän ei halua leimautua Milton Friedmanin seuraajaksi.


title: FS Colbert (1928)

text: Colbert oli Ranskan laivaston 1920-luvun lopulla valmistunut Suffren-luokan raskas risteilijä, joka palveli toisessa maailmansodassa.


title: FS Colbert (1928)

text: Vuoden 1926 laivasto-ohjelmaan sisällytettiin raskas risteilijä, jonka hankinta vahvistettiin lailla 4. elokuuta 1926. Alus tilattiin 1. maaliskuuta 1927 Brestin laivastontelakalta. Sen köli laskettiin 12. kesäkuuta 1927 ja alus laskettiin vesille 20. huhtikuuta 1928. Alus otettiin palvelukseen 4. maaliskuuta 1931.


title: FS Colbert (1928)

text: "Colbert" liitettiin palvelukseen otettaessa Välimeren laivaston 1. kevyeen viirikköön, jossa se osallistui normaaliin rauhanajan palvelukseen. Alus siirrettiin modernisoitavaksi Arsenal de Lorientiin 16. helmikuuta 1935, ja se palasi palvelukseen tammikuussa 1936. Alus liitettiin kansainväliseen laivasto-osastoon, joka valvoi sisällissotaan ajautuneen Espanjan saartoa. Alus oli toisen maailmansodan alkaessa syyskuussa 1939 Oranissa, mistä se palasi tammikuussa 1940 Touloniin alistettuna Afrikan laivaston komentajalle 24. tammikuuta alkaen.


title: FS Colbert (1928)

text: Alus osallistui Saksan laivaston risteilijän "Admiral Hipperin" etsintöihin ja palasi Ranskaan huhtikuussa. Italia julisti sodan liittoutuneille 10. kesäkuuta."Colbert" osallistui 13. kesäkuuta iskuun Genovanlahdelle, tulitti sen aikana maakohteita ja joutui Regia Marinan moottoritorpedoveneiden hyökkäyksen kohteeksi. Aselevon astuttua voimaan alus siirrettiin Toulonissa telakalle huollettavaksi 1. elokuuta. Se siirrettiin ylläpidon vastuulle aina vuoden vaihteeseen.


title: FS Colbert (1928)

text: Palattuaan palvelukseen alus sijoitettiin tammikuussa 1941 1. risteilijäviirikköön. Saksalaisten tunkeuduttua 27. marraskuuta 1942 Vichyn Ranskan hallinnassa olleelle alueelle aluksen miehistö teki aluksestaan käyttökelvottoman. Alus paloi kuusi vuorokautta, kärsi lisää vaurioita 7. joulukuuta ja tuli korjauskelvottomaksi. Palanut hylky nostettiin ja romutettiin 1946–1947.


title: Antti Henttonen

text: Antti Henttonen (s. 3. maaliskuuta 1922 Antrea) on suomalainen opetusneuvos. Hän toimi Opettaja-lehden ja sen edeltäjän Opettajain Lehden päätoimittajana vuosina 1953–1983. Hän kätteli ensimmäisenä vieraana tasavallan presidentti Tarja Halosta itsenäisyyspäivän vastaanotolla vuonna 2011, koska presidenttiä perinteisesti ensimmäisenä kätellyt Mannerheim-ristin ritari Tuomas Gerdt joutui perumaan saapumisensa viime hetkillä vaimonsa sairastuttua.


title: Antti Henttonen

text: Antti Henttonen teki parinkymmenen vuoden ajan paljon laulujen sanoituksia muun muassa sekakuoro Peipposille. Tunnetuin Henttosen sanoitus on venäläinen valssi ”Lokki”, jonka ovat levyttäneet Mauno Kuusisto ja Arja Havakka.


title: Antti Henttonen

text: Antti Henttonen on julkaissut vuonna 1987 muistelmateoksen "Pilkkeitä – koulu- ja lehtimiehen polulta."


title: Scott Sumner

text: Scott B. Sumner on julkisen Bentley Universityn taloustieteen professori. Hän on tutkinut etenkin rahapolitiikkaa ja ennustusmarkkinoita.


title: Scott Sumner

text: Sumner on tunnettu markkinamonetarismi-kannan isänä. Hän siis vaatii keskuspankkia pitämään talouden pysyvästi nimellisen BKT:n esimerkiksi 5 %:n kasvu-uralla, jotta rahapolitiikka olisi uskottavaa ja sääntöpohjaista eikä harkinnanvaraista mutta silti tasaisi suhdanteita. Huonoina aikoina joustaisivat reaalipalkat nimellispalkkojen ja työllisyyden sijaan.


title: Scott Sumner

text: Keskuspankin tulisi luoda nimellisen BKT:n futuurimarkkinat ja säätää rahapolitiikkaa näiden tuottaman informaation perusteella.